22:06 / 30.06.2021\nРоссия президенти Владимир Путин доимгидек тўғридан тўғри мулоқот ўтказиб, россияликларнинг саволларига жавоб берди. У деярли 4 соат давом этган мулоқотда 69та саволга жавоб беришга улгурди, умумий ҳисобда эса Путинга 2 миллиондан ортиқ савол йўлланди. Қуйида Путин билан жонли мулоқотнинг муҳим жойларини келтирамиз.\n«Бир ухлаб турдим, ҳаммаси яхши бўлди»\nПутинга ўқитувчилардан бири вакцина олмагани сабаб ишдан кетиши айтилгани ҳақида савол берилди. Путин ҳеч кимни вакцина олишга мажбурламаслик кераклигини айтиб, Россияда ишлаб чиқарилган барча 4 вакцина хавфсизлигини ва уларни олиш мумкинлигини айтди.\n«Менга танлаш имкониятини беришди ва Sputnik V вакцинасини танлашга қарор қилдим. Чунки ҳарбийларни шу вакцина билан эмлашди, мен эса бош қўмондонман.\nБиринчи уколни олганда деярли ҳеч нимани сезмадим. Иккинчисини эса кундузи соат 12:00да олдим. Кечаси 00:00да иссиғим 37,2 даражага чиқди. Бир ухлаб турдим ва эртасига ҳароратим 36,6 бўлди. Қонимдан анализ олишди ва юқори даражали антитана аниқланди. Россияда ишлаб чиқарилган барча вакцина ишончли ва сизларга ҳам эмланишни тавсия қиламан», деди Путин.\n«Узр, кўп нарсани гапириб қўйдим, ҳарбийлар кечиришса керак»\nПутин яқинда Қрим яқинидаги сувликда Британия кемаси билан бўлган можарони эслаб, ўшанда нималар бўлганини гапириб берди. 23 июн куни Россия мудофаа вазирлиги Британиянинг «Дефендер» эсминецига қарата огоҳлантирувчи ўқ узганини маълум қилганди. Бироқ британияликлар буни рад этишди.\n«Биласизми, ўша куни тонгги соат 07:30да Грециядан НАТО разведка самолёти ҳам йўлга чиққан ва ҳолатни кузатган. Бу вазиятда биз кемани чўктириб юборсак ҳам, учинчи жаҳон уруши бошланмас эди. Улар Қрим бизники эканини тан олмаса, олмасин. Аммо бунақа провокация қилиб нима керак? Биз ўз ҳудудимизда ўз манфаатимиз учун курашяпмиз. Улар эса минглаб километр босиб ўтиб, бизнинг сув ҳудудимизда провокация қилишяпти. Узр, мен кўп нарсани гапириб қўйдим. Ҳарбийлар бу учун мени кечиришса керак», деди Путин.\nПутин Украина билан муносабатлар ҳақида гапирар экан, бу миллатни дўст бўлмаганлар қаторига киритмаслигини айтди. «Биз битта миллат эканимизни айтишга асос бор, деб ўйлайман. Нега улар дўст бўлмаган давлатлар қаторида эмас? Чунки украинлар бизга дўст бўлмайдиган иш қилмаган», деди Путин.\n«Паммм – мияни мана бундай қилиб ёқиш керак»\nПутиндан Байден билан учрашув ҳақида ҳам сўрашди. «Америкада Байден сиёсатда кўп нарсани ҳал қилмаслигини айтишади. Агар шундай бўлса, у билан учрашишдан нима фойда?» деб сўради бир россиялик.\nПутинга бу савол ёқди ва бажонидил гапирди. Бу саволга жавоб берар экан, Путин навбатдаги марта Американи тролл қилишга ҳам имкон топди: «Нега энди, АҚШ президентига жуда кўп нарса боғлиқ. Улар Россия дунё сиёсати учун ҳал қилувчи давлатлардан эканини тан олишади ва шу сабаб Женевадаги учрашув ташкил этилди. Бироқ буни тан олишни истамайдиган сиёсатчилар ҳам бўлгани учун санкция ва таҳдидлар бўлади. Улар бир нарсани тушуниши керак: қанча санкция киритишмасин, Россия ривожланишда давом этмоқда».\nПутин бу саволга жавоб берар экан, негадир ўз таниш оиласидаги бир ҳолатни гапириб, ҳаммани кулдирди: «Бир танишимнинг оиласида ҳали гапиришни ҳам билмайдиган боласи бор. Унга онаси бирор хато қилса, «каллангни ишлат», деб айтади. Болакай эса қўлини пешонасига қўйиб памм, деб калласини ишлатади», деди Путин қўлини пешонасига қўйиб кўрсатиб.\n«Ельцин менга ҳукуматни қолдирмаган»\nПутиндан ҳукуматни Ельциндан қабул қилиб олгани ва ўрнига ким келиши ҳақида сўрашди. Россия президенти эса ҳукуматни ҳеч кимдан қабул қилиб олмаганини айтди: «Борис Ельцин ҳукуматни менга топширгани йўқ. Қонунларимизга кўра, вақтинча президент сифатида ҳукумат раҳбари танланади. Ўша вақтда бу лавозимда мен эдим. Олдинроқ мен ФХХ директори бўлганимда Ельцин менга Хавфсизлик кенгаши директори бўлишни таклиф қилганди. Ўрнимга кимнидир таклиф қилиш керак бўлган ва ажабланарлиси, мен таклиф қилган одамлар рад жавобини берган. Чунки мамлакатда қийин дамлар эди ва масъулиятни бўйнига олишни ҳамма ҳам хоҳламасди. Менга ҳам Ельцин [вақтинча президентликни] таклиф қилганида, рад этганман. Бироқ охир-оқибат мамлакатни ким бошқаришини танлаш фуқароларнинг танловига боғлиқ.\nМамлакатни [мендан кейин] бошқарадиган одам ҳақида гапирадиган бўлсам, алмаштириб бўлмайдиган одам бўлмайди. Менинг зиммамда бу одамга [кетиш олдидан] маслаҳат бериш киради, холос. Ҳамма давлатларда шундай бўлади. Умид қиламан, Россиядек ажойиб давлатни бошқара оладиган одам қандай бўлиши ҳақида гапирадиган вақт келади», дейди Путин ўрнига келадиган одам ҳақидаги саволга.\nПутиндан у кимга бўйсуниши ҳақида ҳам сўрашди. Россия президенти эса кутилганидек, фақат ва фақат уни сайлаган халққа бўйсунишини айтди.\nРоссия президентига мактаб ўқувчиларидан бири Қорабоғ можаросини ҳал қилишдаги роли учун миннатдорчилик билдирди. Путин бу борада ҳам қисқача гапирди. «Чиндан Россия Қорабоғ муаммосини ҳал қилишда муҳим рол ўйнади. Ҳудудда можаро ривожланишини Арманистон ҳам, Озарбойжон ҳам, Қорабоғдагилар ҳам хоҳламаганди. Ахир доим уруш хавфи билан яшаб бўлмайди-ку. Ҳудудда муаммолар йиғилиб қолганди. Масалан, нормал инфратузилмани шакллантириш, давлат чегараларини келишиш муаммолари. Менимча, Қорабоғдаги муаммоларни ҳал қилишда асосий ташаббускор маҳаллий аҳоли бўлиши керак», деди Путин.\n«Улар учун қарорни Берлин, Вашингтон қабул қилади, нега мен у билан учрашишим керак?»\nПутин Украина президенти Владимир Зеленский билан учрашув ҳақидаги саволга жавоб берар экан, бундан мантиқ йўқлигини айтди. «У мамлакатини тўлалигича ташқи бошқарувга бериб қўйди. Украина учун қарорлар Берлин ва Вашингтонда қабул қилинса, у билан учрашувдан нима фойда?» деди Россия етакчиси.\n«Бу спорт, уни мутахассислар муҳокама қилгани яхши»\nПутиндан Евро-2020даги муваффақиятсизлик ҳақида сўрашди. Президент шундай жавоб берди: «Бу спорт, унда ғалаба ҳам, мағлубият ҳам бўлади. Ҳоккейда ҳам, футболда ҳам. Бу борадаги хулосаларни мутахассисларга қолдирган маъқул. Бундай натижалар ҳамма ерда бўлиши мумкин, бундан фожиа ясаш керак, деб ўйламайман. Хатоларни кўриб, олдинда юришда давом этиш керак. Бизда имкониятлар шубҳасиз юқори», деди Путин футболдаги муваффақиятсизлик ҳақида.\nПутиндан сабзининг нархи кўтарилгани ҳақида сўрашди\nСабзи фақат Ўзбекистонда қимматлади, деб ўйлайсизми? Йўқ, Россияда ҳам шу муаммо экан. Путиндан ҳам нега Эквадор бананининг бир килоси 73 рубль, қўшни тумандан келтирилган сабзи эса 110 рубль туришини сўрашди. Президент бунга жавобан, бутун дунёда маҳсулотлар нархи кўтарилганини айтиб, ўтган йил Россияда шакар ва мой нархи кўтарилганини эслади. «Афсуски, биз ҳамон ўзимиз учун етарли сабзавот етиштира олмаяпмиз», деди Путин.\nРоссия президенти мамлакатда ижтимоий тармоқларни блоклаш режаси йўқлиги, аммо улар Россия қонунларига амал қилиши кераклигини айтди. «Биз уларга болалар порнографияси, ўз жонига қасд қилишга ундайдиган, Молотов коктейли ясашни ўргатадиган видеолар қўймоқдасизлар, уларни ўчиринг, деяпмиз, улар эса қулоқ солишмаяпти», деди Путин.\nЖонли мулоқот вақтида қизиқ воқеа содир бўлди. Кетма-кет бир неча савол берувчилар билан алоқа ўрнатиш қийин бўла бошлагач, бошловчи алоқа ёмонлигига ҳакерлар ҳужуми сабаб бўлаётганини айтди.\nЖонли мулоқот охирида Путинга одатдагидек блиц саволлар билан мурожаат қилишди.\n– Тил ўрганиш борасида хатоларингиз борми? Масалан, Немис тилида хатоларингизни биласизми?\n– Бу борада сўзларни эслаб қолиш қийин, чунки уларни доим ишлатиб туриш керак. Инглизчада ҳам шундай муаммо. Она тили эмас ахир.\n– Кўйлакларингизни ким тозалайди?\n– Мен яшайдиган жойда химчистка бор. У ерда аёллар ишлашади, номи нима эканини ҳам билмайман. Вазиятдан фойдаланиб бу ажойиб инсонларга раҳмат демоқчиман. Доим кўйлакларимни кийганда улар янгидай туради.\n– Президент сифатида асосий ютуғингизга эришдингизми?\n– Йўқ, бу ҳали олдинда.\n– Сиз ёқтирадиган санъат намуналари.\n– «Уруш ва тинчлик», Чайковскийнинг биринчи концерти ва «Бўғирсоқ» эртаги (Колобок).\n– Бахтли бўлиш учун нима қилиш керак?\n– Бу учун ўз эҳтиёжларини билиш ва ўз имкониятларини амалга ошириш керак.\n– Истеъфодан кейин қаерда ишлайсиз?\n– Истеъфодан кейин ишлаб нима керак? Печканинг олдида ўтираман.\n– Сиздан кейин қандай Россия қолишини истайсиз?\n«Афсуски бир вақтлар СССР тарқалиб кетди. Оқибатда мамлакат ярим аҳолиси, ҳудуди ва иқтисодини йўқотди. СССРни тиклаш мантиқсиз ва имконсиз нарса. Чунки бу борада ҳал қилиб бўлмайдиган муаммоларга дуч келамиз. Биз Россияни ривожлантириш ҳақида ўйлашимиз керак. Шунча йўқотишларга қарамай, биз ҳамон дунёдаги энг катта давлатмиз, бизда ҳаммадан кўп минерал бойликлар бор ва улардан фойдаланишимиз керак. Асосий бойлигимиз банкдаги олтин захирамиз эмас, халқимиз. Кўп миллатли рус халқи олий даражадаги руҳиятга эга. Бу эса жуда муҳим, айниқса замонавий дунёда. Чунки бу дунё замонавий технология билан боғлиқ, халқимиз эса фанни севади. Бизда кўпчилик фарзандлари фан билан шуғулланишини хоҳлайди, улар фанда пул кўп эмаслигини билиб ҳам шуни хоҳлашади. Бу бизнинг имкониятимиз жуда катта эканини кўрсатади. Халқнинг бундай имконияти ҳар қандай иқтисодий кўрсаткичдан муҳим. Асосийси эса биз буюк давлатда яшаяпмиз», деб якунлади Путин охирги саволга жавобини.\nПутин руслар ва украинларнинг бирлиги ҳақида мақола ёзди. Мутахассислар у «мактаб болаларига хос» хато қилганини айтишмоқда\nМухолифат ҳақидаги саволдан сўнг кайфияти ёмонлашган Путин – Россия президенти ва хориж матбуоти\nШавкат Мирзиёев Афғонистондаги вазият масаласида Владимир Путин билан қўнғироқлашди


Ўзбекистон Ёзувчилар уюшмаси » ЎЗБЕК АДАБИЁТИНИНГ ЗАБАРДАСТ ВАКИЛИ\nАсосий Адабий ҳаёт ЎЗБЕК АДАБИЁТИНИНГ ЗАБАРДАСТ ВАКИЛИ\nЎЗБЕК АДАБИЁТИНИНГ ЗАБАРДАСТ ВАКИЛИ\nЎзбекистон халқ шоири Иқбол Мирзо 1967 йил 1 майда Фарғона вилояти, Бағдод туманига қарашли Қўштегирмон қишлоғида зиёли оилада туғилди.\n1984 йил 19-ўрта мактабни олтин медаль билан тамомлаб, Фарғона давлат педагогика институтининг ўзбек тили ва адабиёти факультетига ўқишга кирди.\n1980 йилдан республика матбуотида шоирнинг “Юракнинг шакли” (1993), “Кўнгил” (1994), “Сени соғинаман” (1994), “Мени эслайсанми?” (2000), “Танланган шеърлар” (2002), “Қўшиқларим” (2004), “Сени бугун кўрмасам бўлмас” (2007), “Сизни куйлайман” (2007), “Агар жаннат кўкда бўлса…” (2010), “Ватан ҳақида қўшиқ” (2013), “Айтгил, дўстим, нима қилдик ватан учун?” (2014) каби бир қатор мажмуалари нашр этилди.\nИқбол Мирзо меҳнат фаолиятини “Ўзбекистон табиати” газетаси мухбири сифатида бошлаб, кейин “Ватан” ҳафтаномасида бўлим бошлиғи, масъул котиб вазифаларида ишлади.\n1996 йилдан Ўзбекистон телерадиокомпаниясида турли лавозимларда, 2004 йилдан “Ассалом, Ўзбекистон!” студиясида бош муҳаррир вазифасида фаолият юритди.\n2006 йилдан Ўзбекистон Ёзувчилар уюшмаси раисининг Ёшлар билан ишлаш бўйича ўринбосари лавозимида хизмат қилиб келди.\n2010-2014-2015 йилларда Ўзбекистон Республикаси Олий Мажлисининг Сенати аъзоси. 2008 йилдан Миллий эстрадани ривожлантириш ва мувофиқлаштириш Жамоатчилик Кенгаши раиси, 2012 йилдан буён Ўзбекистон Республикаси Мудофаа вазирлиги ҳузуридаги Жамоатчилик Кенгаши раиси ҳамда Тошкент Олий умумқўшин қўмондонлик билим юрти Васийлик Кенгаши раиси (2014), Ўзбекистон Республикаси Ҳарбий коллегия аъзоси (2014) сифатида 2018 йилдан Ўзбекистон Республикаси Олий Мажлиси Сенатида ёшлар масаласи бўйича масъул вазифасида самарали фаолият олиб бормоқда.\nИқбол Мирзонинг шеърлари ўзига хос нозик туйғу, миллий бўёқ, ўзбекона оҳанглар ва фалсафа билан йўғрилган. Ёшлар тарбиясида, уларнинг қалбида Ватанга, миллатга садоқат туйғуларини қарор топтиришда бундай шеъриятнинг алоҳида ўрни бор.\nЎзбекистон халқ шоири Иқбол Мирзонинг меҳнатлари юқори баҳоланиб, 1999 йили “Шуҳрат” медали, 2014 йили “Фидокорона хизматлари учун” ордени билан мукофотланган.\nЁДИНГДА ҚОЛМОҚЧИ ЭДИМ\nФузулий лутф этиб кетган бир замон,\nГўзаллар вафосиз, алдоқчи дедим.\nЁнингда қолишга йўқ эди имкон,\nМен сени ёдингда қолмоқчи эдим.\nНегадир истардим қийналишингни,\nЮрагингга каманд солмоқчи эдим.\nОнангга айтолмай қолсанг тушингни…\nДўстлар кечиб қўйган эди баҳримдан,\nКимлардандир қасос олмоқчи эдим.\nҲайдаб чиқардилар ҳаётларидан,\nАламим, ҳасадим, гинам туфайли,\nЭҳтимол устингдан кулмоқчи эдим.\nСоғинсанг, ўртансанг, йиғласанг майли,\nКўзингни кўзимга бермадинг сира,\nИшондингми, йўқми, билмоқчи эдим.\nСени кўп ўйладим. Шеър ёздим қара,\nОсмонимни обод қилган қамар эдинг,\nБалолардан сақлагучи тумор эдинг.\nКўзларимга мудом кўзи хумор эдинг,\nЙўлларимни ёшинг билан ювар эдинг,\nМени деса жонингни ҳам берар эдинг.\nЖон чекардинг озор етса гар жонимга,\nМинг алдасам, ишонардинг ёлғонимга.\nНогоҳ тикан ботар бўлса товонимга\nТиканларни кипригингда терар эдинг,\nГулми эдинг, боғдан ўзим юлганмидим,\nҚулми эдинг, сени сотиб олганмидим.\nБир кун ёлғиз қолишимни билганмидим…\nНечун менга ҳайрат ила қарар эдинг,\nЯпроқларга шодон-шодон сўйлардим мен,\nГулбоғларга пинҳон-пинҳон бўйлардим мен,\nСени ўпиб, бегонани ўйлардим мен,\nАсли менга сен ҳаммадан керак эдинг,\nЙўқсан, сени йўқлаб йўллар қарагим йўқ,\nЮрак ютиб борай десам, юрагим йўқ.\nЎзимга ҳам энди мени керагим йўқ,\nМени ҳатто мендан зиёд севар эдинг,\nСайт бўлими: Адабий ҳаёт\nОФТОБДЕК НУР СОЧАР КИТОБ\nЎЗБЕКИСТОНДА ХИЗМАТ КЎРСАТГАН ЖУРНАЛИСТ АҲРОР АҲМЕДОВ 60 ЁШДА!\nЁШ ИЖОДКОРЛАР ОЙБЕК УЙ-МУЗЕЙИДА…\nВАТАН ҲИМОЯЧИЛАРИ КУНИГА БАҒИШЛАНДИ\nАФҒОНИСТОНЛИК ЁШЛАР ИШТИРОКИДА МУШОИРА\nЕЛКАДА ВАТАН ЮКИ, ЮРАКДА ҲАЁТ ИШҚИ\nЖАСОРАТ – МАРДЛАРГА ХОС\nДўстларинг кўтарган бир тобутда ёт…\nЎзбекистон Ёзувчилар уюшмаси чуқур таъзия изҳор этади\nУйғун Рўзиев. Ялпиз тераётган қизалоқ (ҳикоя)\n“ҲАҚ ҚОШИГА БОРДИНГ ЮГУРИБ…”\nБобур Бобомурод. Куламан дейман-у, йиғлайман нега\nАдабий ҳаёт (1 027)\nЁшлар ижодидан (90)\nТаваллуд кун (8)\nЎзбек адиблари (110)\nЎзбек мумтоз адабиёти (127)\nЎзбек шеърияти (476)\nҲудудий хабарлар (221)


Муҳаммад Шариф. Сомон йўли (биринчи ҳикоя) | www.ziyouz.uz\nБош саҳифа Ўзбек насри онлайн антологиясиМуҳаммад Шариф (1968)Муҳаммад Шариф. Сомон йўли (биринчи ҳикоя)\nЁқа-енгингдан кириб борса, жиққа терлаган баданга ёпишиб, ачитиб-қичитадиган майда сомон зарралари, қилтириқлари, қилтаноқлари…\nТупроқ, сомон ва ёввойи ўтларнинг омухтасидан иборат эринчоқ чанг қишлоқ ичидан чиқиб кетишни истамайди. Йўл-йўлакай саратондан мажоли қуриб, шалпайиб қолган япроқлар устига қўнади. Беҳининг майдатук, барқутсимон япроқлари чангни бошқалардан икки ҳисса кўп тутиб қолади. Қишлоқни қуюқ тумандек чулғаган ғубор орасидан мирзатеракларнинг учигина кўзга ташланади.\nЮзига сақич бойлаб кетган чит дурра тутган дўхтир “замбарак” оғзига тўхтовсиз дасталаб буғдой тиқади. “Замбарак”нинг эгаси бошқа мижозларга ҳам улгуриш учун дўхтирни тинимсиз тезлайди ва ўзи ҳам жон ҳалак сомон тортади. Ботир дўхтирнинг икки бўйсара қизи ва кенжатойи буғдой боғларини пешма-пеш етказиб турибди. Уларнинг юзидан қуйилаётган тер гупиллаб урилаётган чангга қўшилиб, лойқага айланади. Ботир пешонасидан кўзига оқиб тушаётган терни артиб олишга имкони бўлмаганидан кўзини қайта-қайта юмиб очар, шунда шўр лойқа кўзёшлари изидан пастга қараб сизар, лекин йўл-йўлакай ҳовур-ҳароратда қуриб, эгнида юпқа лойсувоққа айланишга улгурарди. У комбайннинг оғзидан тўкилаётган донни элас-элас кўриб қолар ва ғайратига ғайрат қўшиларди. Комбайннинг ёнбошига ўрнатилган паррак буғдойнинг пучагини учириб, шамол пудаб турарди.\nҚишлоқда бу кеч қўлбола комбайнлардан бир эмас, икки-учтаси ишлаб тургани боис қайси кўчадан кирилмасин, қуюқ чангга дуч келиниши тайин. Буғдой чиқариш мавсуми ҳали бирор ҳафта давом этар? Қўлбола комбайнларга навбатда турганларнинг рўйхати ҳам узун. Эринганлар ўтган-кетган машинами, от-улов янчиб ўтсин деб буғдойни шундоқ йўл ўртасига ёйиб қўйган.\n“Ҳўв дўхтир, нима бўлди, қайга шошяпсиз?” унинг ортидан бақирди ҳайрон қолган тегирмончи.\n“Саҳар пиёзга дори септиришим керак,” деди у.\nЎзи ёшлигидан миқти, лекин абжир ва чайир бола эди. Маҳалласидаги болаларга бош бўламан деб ўзини ўтга-чўққа урар, маҳалла шаъни, қишлоқ шаъни деб жанжалга бош суқишдан тап тортмас, тўйларда кураш тушар, эшакдек чайир бу боладан бир-икки синф юқорида ўқийдиган ўспиринлар ҳам ҳайиқиб турарди. Шу сабабдан у тўйларда ўчоқ атрофида йиғиладиган йигитлар даврасида фахрли меҳмондек ўтирарди. Дошқозон учун ковланган, қарсиллаб олов чатнаб турган ерўчоқ атрофида олди-қочди суҳбатлар, аскиялар, армиядаги ярми лоф саргузаштлар тинмасди. Ҳарбий хизматдан янги келган, дўпписини пешонасига қўққайтириб, кўйлагининг олдини киндиккача очиб, учини белбоғнусха тугиб юрадиган посон йигитлар билан тенгма-тенг бўйлашадиган Ботирга тенгқурларининг ҳаваси келарди. Мактабда “ким бўлсам экан” мавзусида иншо ёзилганда Ботир “Мен армияга бораман. Менинг ҳам бошқаларга айтадиган ўз саргузаштларим бўлишини хоҳлайман,” деб ёзганди.\nБотир қишлоқда фақат икки ўртоғини “ошна” деб чақирар, “ошна” деб чақирилган ўша икки болага ҳамманинг ҳаваси келарди. Ўша пайтда муҳаббат ва дўстлик ҳақидаги ҳинд филмлари машҳур бўлиб, кимлардир ундаги қўшиқларга тақлид қилса, Ботир муштлашув саҳналарини қайта-қайта кўриш учун туман марказига қатнаб чарчамасди.\n“Исталин” лақаби билан машҳур туман маориф бўлими мудири ўша пайтлар катта бир йиғинда “Косонсойда қуёш нури биринчи бўлиб Гўрмиронга тушади, бироқ бу қишлоқдаги мактаб ўқувчилари далага нима сабабдан ҳаммадан кеч чиқади?!” деб ўшқирганди. Мактаб директори ва ўқитувчилар эса йигит-қизларни оқшом пайти даладан қайтаролмай ҳалак эди.\nБотир ва Замира бошқалардан ортда қолиш учун кетмончаларини ерга енгил урар ва тез-тез суҳбат қуриб, эгат ичида узоқ ўтириб қоларди. Ўшанда уларнинг суҳбатини бузиб боғдан бир қушнинг ажиб сайроғи эшитилди. Ногаҳон янграган бу оҳанг кетмонларнинг чақир-чуқур тошлоқ ерга урилишидан чиққан товушни бир лаҳза бўлса-да, босиб кетди. Ботир тошдек қотди, Замира ҳайрат ила аланглади. Улар бу қуш ҳақида кўп эшитган, бироқ ўзини ҳеч қачон учратмаганди. Ботир қушлар ҳақида билганларини гапира кетди. Аслида у бу гапларни бир синф пастда ўқийдиган, ҳамма “қуш жинниси” деб атайдиган боладан эшитган, кўп марталаб қушлар уялайдиган жарларга бирга борганди.\nУлар азбаройи қизиқишдан боққа киришди. Қушни ҳуркитиб юбормаслик учун оёқ учида қадам ташлашди. Дарахт ва буталар қуюқлашган жойда Ботир баланд ёнғоқнинг шохлари орасида ўтирган бир қушнинг думинигина кўра олди. У Замирани сўзсиз ўзи томон имлади. Замира унга шу қадар яқин келдики, Ботир унинг гупиллаб ураётган юрак товушини, илиқ нафасини сезди ва ихтиёрсиз ҳолда унинг яноғидан шартта ўпич олди. Замира “вой” дедию ҳуркиб, сапчиб қочиб кетди. Қуш ҳам пирр этдию учди кетди. Ботирнинг юраги эса типирчилаб қолди. Замира томонга қарашга ботинолмай, кўзи лоп-лоп учиб бораётган қуш ортидан эргашди.\nБотир армияда икки йил хизмат қилиб келгандан кейин Замирага уйланди. Хизматдан аввал бир йил тиббий билим юртида ўқиганди, ҳарбийда фелдшер бўлиб ишлади. Қайтиб келганида кўп нарсалар ўзгариб кетди… Шўро Иттифоқи қулади, ғоялар ўзгарди, одамларнинг ҳаётга қарашлари янгиланди, ҳаётнинг ташвишлари-да янги қиёфа топди, етти ухлаб тушга кирмаган воқеалар пайдо бўлди.\nЛекин бир маош билан рўзғор тебратиш, тўшакка михланган отага қараш, укани уйлантиришнинг ўзи бўлмади. У ерга ёпишди. Колхозлар тарқатилиб, ўрнига фермерлар чиққан, мол-қўй боқиш учун парча ер қолмаган. У чек ер олиб шундан даромад кўтармоқчи бўлди. Бир неча йил уриниб тузукроқ ҳосил кўрмаса-да, пиёз экиш ҳадисини олди. Бу вақт ичида одамгарчилиги ва зеҳн-фаросати туфайли ўзи фелдшер бўлса ҳам халқ орасида “дўхтир” деган ном қозонди. Халқ бировга шунчаки ном бермайди, бунинг учун аввало тан бериши керак. Аслида ҳам Ботир анча-мунча шифокордан кўра қўли енгил ва тажрибалироқ эди. Қишлоқда унга тиним йўқ, энди енг шимариб кетмонга узанса, кимдир ҳовлиқиб келиб қолади. “Тез юринг, онамнинг қон босими кўтарилиб кетди”, ёки “ўғлим томдан йиқилди” деб келувчиларнинг кети узилмайди. Касаллик фурсат кутмаганидек, беморлар ҳам вақт кутмайди, Ботир кечасию кундузи тиним билмайди. Шунинг орасида деҳқончилик ҳам қилади.\nЛекин дўхтир зоти ерга ёпишмасин экан, ўзи шу касб эгаларига жин-пин теккан бўлса ажабмас. Қишлоқдан учта дўхтир чиққан. Иккитаси ҳозир нафақада, умри ер чопиш билан ўтди. Валижон дўхтир қишлоқ этагидаги адирда йигирма йил тош териб, қўриқ очди. Ишдан келади-да, эшакаравага ўтириб боғига йўл солади. Йўлда “Қаро кўзимни” хиргойи қилади, авваллари маст бўлиб қолса тўйларда ҳам шу қўшиқни айтиб ҳаммани безор қиларди. Энди биров билан иши йўқ, кетмондан ҳориган пайтлари боғининг тепасидаги дўнгликка чиқиб олиб, най чалади. Баъзан найнинг ғамгин нолиши ярим тунга қадар тинмайди. Бу йил сув тақчил, боғ қуриб ётибди, найдан чиққан куй ҳам саратоннинг жазирамасидек юракни ўртайди.\nНега дўхтирлар ерга деҳқондан ҳам қаттиқ ёпишади. Оппоқ халатини кийиб, эгнига гард юқтирмай юрса бўлмасмикин? Нега ўзини ҳадеб ерга уради…тупроқ титкилайди. Балки кўп қон, кўп ўлик кўрганидандир…\n“Ҳа, иш битдими?! Пиёзга заҳар септирдийизми?” деб сўради.\n“Мен бир қушни, ёшлигимдаги қушни учратдим. Сенга кўнгил қўйганимда, сендан илк бўса олганимда учратган қушни. Эсингдами ўшанда… э, у пайтлар сен бошқача эдинг, мен бошқача эдим, ҳаёт бошқача эди. Хуллас, адирга кетаётиб ўша қуш товушини эшитдиму, ўзини кўрмоқчи бўлиб пиёзга бора олмадим. Шира еб ётган пиёз яна заҳарсиз қолди. Энди қачон касалларимдан бўшайману қачон далага бораман, унгача пиёзни шира еб ётар. Манови чаладеворнинг томи яна ёпилмай қолади, қиши билан деворлари нураб тушади, янаги йил ёзда яна қайтадан урамиз. Болларинг мактабга яна эски кийимларини кийиб боради. Сен эса қизингни сепига ташлайдиган помбарқитни ололмайсан. Ҳаммаси ўша қушни деб бўлди, биргина қуш-а. Ўша зорманданинг бўй-бастини тўлиқ кўра олган бўлсам ҳам бошқа гап эди!” дейдими.\n“Дарвоқе, сассиқпопишаклар ҳам келмай қўйди-я биз томонларга,” Ботир бу ўйдан кейин илжайди ва хотини кўриб қолмаслиги учун юзини терс ўгирди. Ў, аёл зотидан бир нарсани яшириб бўларканми!?\n“Э қанақа одамсиз ўзи, нега тиржаясиз, заҳар нима бўлди, заҳар,” деди энсаси қотиб.\n“Заҳарчи кемади.” Хотини кулгисини сезиб қолганидан жаҳли чиқди унинг.\n“Нега кемас экан, нима бўпти?”\n“Заҳарчи заҳар ичиб ўлипти.” У жаҳл билан узумток устунини тепганди, кечаги чанг ва сомон зарралари бошига дув тўкилди.\n← Аввалги Аввалги Нурбой Абдул Ҳаким. Тўрт ариқнинг шарбати надур?\nКейинги → Кейинги: Муҳаммад Шариф. Сомон йўли (иккинчи ҳикоя)


Миржалол Қосимов: «ОКМК мухлислар ва жамоа ғурури учун ўйнайди»\nОКМК бош мураббийи Миржалол Қосимов ОЧЛ 6-туридан ўрин олган «Истиқлол»га қарши баҳс олдидан ўз фикрларини билдириб ўтди.\n«Биз учун имкониятлар тугаган. Лекин мусобақани чиройли тарзда якунлаб қўйишимиз керак. ОЧЛдаги охирги ўйинда мухлисларга чиройли ўйин тақдим этиб, ғалаба учун курашамиз. ОКМК мухлислар ва жамоа ғурури учун ҳам ўйнайди. ОЧЛ тугаётгани билан ҳаёт давом этади. Бизни ички чемпионатда ҳали узоқ мавсум кутмоқда. Эртанги баҳсга жиддий тайёргарлик кўряпмиз. Иккала жамоада икки хил вазият. «Истиқлол» билан ўйин қизиқарли бўлади»\nЭртага ОКМК ҳам «Истиқлол»дек ўйинни ҳимоядан қурадими? Биз ҳимоявий услубда ўйнамаймиз. Йўқотадиган нарсамиз йўқ. Эртага «Истиқлол»нинг тартибли ҳимоясини ёриб ўтишга интиламиз. «Истиқлол»нинг ҳимояси нафақат биз учун, балки «Шабоб Ал Аҳли» ва «Ал Ҳилол»га ҳам катта муаммо бўлди.\nЁшларга, албатта, имкониятлар берилади. Ўтган ўйинларда ҳам имкониятлар берилди», — дея Қосимовнинг сўзларини келтиради клуб матбуот хизмати.


12:01 / 05.12.2016\nГана ҳукумати томонидан пойтахт Аккра шаҳрида ноқонуний ва ҳақиқий бўлмаган визалар берган сохта АҚШ элчихонаси аниқланди.\n"Уни Қўшма Штатлар ҳукумати эмас, балки Гана ва Туркия жиноят оламидаги шахслар, шунингдек, иммиграция ва жиноят ҳуқуқи билан шуғулланган адвокат бошқарган", - дейилади АҚШ Давлат департаменти маълумотида.\nКонсул ва ходимлар ролини инглиз ва данча тилларни пухта эгаллаган икки нафар турк ижро этган. “Элчихона”да сохта ҳужжатлар тайёрлашган ва фирибгарлик йўли билан 6 минг доллар эвазига АҚШга виза беришган.\nЎтказилган тинтувлар якунида сохта ҳинд, жанубий африкача ва шенген визалари ҳамда 10та давлатга тааллуқли бўлган 150та паспорт топилган.\nАҚШ виза элчихона Гана Аккра


15:25 / 19.03.2016\nРоссия қаҳрамони, синовчи-учувчи Анатолий Книшов Ростов-Донда қулаб тушган FlyDubai авиакомпаниясига тегишли Boeing 737-800 самолёти ҳалокати бўйича фикрларини билдириб ўтди. Бу ҳақда «Газете.Ru» хабар бермоқда.\n«Мен ўйлайманки, самолётни ноқулай об-ҳаво шароити бўлганига қарамасдан қўндириш қарори ортиқча харажатдан тийилишни ўйлаган ҳолда қабул қилинган. Экипаж аъзолари йўловчилар хавфсизлигини эмас, харажатдан қочишни ўйлашган. Чунки, бошқа аэродромга бориш қўшимча харажатни келтириб чиқарар эди. Бошқа аэродромга қўниш учун тур-оператор аэродромга экипаж аъзолари ва йўловчиларнинг дам олиши шароитлари ҳамда бошқа хизматлар эвазига пул тўлаши керак бўларди», — деб ҳисоблайди Книшов.\nУнинг айтишича, айнан шу сабабли экипаж иккинчи айланишдан чиқишдан бош тортган.\n«Boeing биринчи уринишда қўна олмагач, учувчилар самолётни ноқулай ҳаво шароитида қолдиришган ва шароит яхшиланишини кутишган», — дея қўшимча қилади Книшов.\nЭкспертнинг айтишича, бу авиаҳалокатни учувчиларнинг хатоси туфайли рўй берган деб ҳисобласа бўлади. Бунга самолёт ерга қараб кескин бурилган ҳолда тушиши далил бўлади.\nБундан олдинроқ, Россия Тергов қўмитаси Boeing йўловчи самолёти ҳалокати сабаблари сифатида 3та тахминни - учувчиларнинг хатоси, бортда рўй берган техник носозлик ва ноқулай об-ҳаво шароити (шу кучада Ростовда кучли шамол кузатилган) ўрганаётгани ҳақида хабар берилганди.


Хитойдан қайтарилган фуқароларимиз учун қандай шароитлар яратилган? - zarnews.uz\nХитойдан қайтарилган фуқароларимиз учун қандай шароитлар яратилган?\nХабарингиз бор, Хитойдан учта чартер рейс орқали юртимизга олиб келинган фуқаролар Жаҳон соғлиқни сақлаш ташкилоти тавсиясига кўра, 14 кун давоми (касалликнинг яширин даври)да тиббий кузатувга олиш мақсадида махсус тайёрланган муассасаларга жойлаштирилди.\nУларнинг айни пайтда яшаб турган шароитлари ҳақида Соғлиқни сақлаш вазирлиги жамоатчилик билан алоқалар бўлими маълум қилди.\nУшбу муассасаларга жойлашган фуқаролар бу ердаги яратилган шарт-шароитлардан мамнун. Мисол учун, “Бўстон” санаторийсига жорий йил 4 февраль куни Хитойнинг Пекин шаҳридан олиб келинган 250 нафар фуқаро жойлаштирилди. Мазкур тадбирларга тегишли тартибда касбий тайёргарликдан ўтказилган соҳанинг етакчи ва тажрибали мутахассислари жалб этилди.\n– Хитойдаги нуфузли университетда ўқийман. Коронавирус эпидемияси туфайли, очиғи, бошида жудаям хавотирландим. Шундай қийин пайтда Президентимиз ташаббуси билан чартер рейси ташкил этилганлигини эшитиб, кўнглим юмшаб кетди, – дейди навоийлик Меҳриддин Зоиров. – Биз жойлашган муассасада барча зарурий шароитлар яратилган, ўрин-жойлар, озиқ-овқатлар, зарур дори-дармонлар, диагностика, дезинфекция, шахсий ҳимоя ва гигиена воситалари билан таъминланган. Келган фуқароларнинг кийимларини сифатли ювиш учун кирхона, тиббий анжомларни стерилизациядан ўтказиш учун алоҳида пункт ва автотранспортлар учун дезинфекция майдони ва дезинфекцион воситалар захираси яратилган.\nДарҳақиқат, тиббий кузатувдаги фуқароларимизни термометриядан ўтказиш, ниқобларни ўз вақтида алмаштириш ва хоналарни шамоллатиш ҳамда намли тозалаш ишларини ўтказилиши малакали эпидемиологлар томонидан назоратга олинган. Юқумли касалликлар шифокорлари томонидан икки маҳал тиббий кўрик ўтказилмоқда.\n– Эпидемик вазият беқарор ҳудуддан юртимизга олиб келишгани учун Президентимизга, барча ташкилотчиларга чуқур миннатдорчилик билдираман, – дейди пойтахтлик Фарруҳ Исматуллаев. – Айни пайтда соғлигимизда ҳеч қандай муаммо йўқ, ахир санаторийда дам оляпмиз. Бу ерда бўш вақтимизни самарали ўтказиш учун кутубхона ташкил этилди. Спорт билан шуғулланиш учун ҳам барча шароит яратилди. Шунингдек, дезинфектор мутахассислар томонидан кунига икки маҳал ётоқхоналар, ваннахоналар ва ошхона зарарсизлантирилмоқда. Ошхонада ишлатилган идиш-товоқларни зарарсизлантириш ишларига ҳам алоҳида эътибор қаратилмоқда.\nШу ўринда таъкидлаш жоизки, коронавирус инфекциясининг юртимизга кириб келишининг олдини олиш борасида тизимли чоралар кўрилмоқда. Жумладан, Хитой билан Ўзбекистон ўртасидаги авиақатновлар вақтинча тўхтатилган. Коронавирус инфекцияси қайд этилган давлатлардан келаётган йўловчилар 12 та аэропорт, 5 та темир йўл ҳамда давлат чегараларини кесиб ўтиш жойларидаги 53 та санитария-карантин пунктларида тиббий кўрикдан ўтказилмоқда.\nЭслатиб ўтамиз, йўловчиларнинг вақтинча турар-жой марказлари юзасидан Соғлиқни сақлаш вазирлиги Санитария-эпидемиологик осойишталик агентлигининг бош офисининг +998 (71) 276-49-66 телефон рақамига мурожаат қилишингиз мумкин. Бундан ташқари, Тошкент давлат стоматология институти маъмурияти биносида (эски ТошМИ) call – марказ ташкил этилиб, унда Хитойдан олиб келинган ватандошларимиз ўз оила аъзолари, яқинлари билан 30 га яқин видео конференция алоқалари ёрдамида тўғридан–тўғри мулоқот қилишлари мумкин.


Сапармурот Ниёзов Қарши магистрал каналини ўзи қўриқламоқчи.\n07 март 2021, Тошкент вақти: 23:54\nТўлқин Амударёдан Туркманистон орқали сув оладиган Қарши магистрал канали Қашқадарё вилояти иқтисодиётида муҳим ўрин тутади. Собиқ совет тузуми даврида барпо этилган каналнинг Туркманистон ҳудудидаги юқори қисмида сувни кўтариб бериш учун олтита насос ўрнатилган. Яқинда Сапармурот Ниёзов ана шу насосларда хизмат қиладиган ўзбекистонликларни бу ҳудудга киритмаслик лозимлигини, Туркманистон учун терроризм хавфи айнан шу ҳудуддан таҳдид солишини айтди.\nЯқинда Туркманистон Вазирлар Маҳкамасида бўлиб ўтган йиғилишда ички ишлар вазирлиги билан боғлиқ 4 масала кўриб чиқилди. Шулардан бири Ўзбекистоннинг Қашқадарё вилоятига чегарадош Лебап вилояти полиция идорасига янги бошлиқ тайинлаш масаласидир. Йиғилишни ўтказган Сапармурот Ниёзовга кўра, Ўзбекистон билан чегарадош Лебап вилояти нисбатан масъулиятлироқ ҳудуд ҳисобланади. Мазкур йиғилишда вилоят полиция бошлиғи этиб тайинланган Нуряғди Яғмировга Ниёзов шундай панд-насиҳат қилди:\n“Лебап вилоятида кўп қонунбузарликлар содир этилди. Ҳалиги террорда иштирок этганлардан 4 киши Лебапнинг Хўжамбоз деган жойидан экан” .\nБу ерда Ниёзов Туркманистонда “террористик ҳаракат” номини олган 2002 йил 25 ноябр воқеасини назарда тутмоқда. Чунки у ерда “террор” номини олган бошқа ҳаракат содир этилмаган. Мазкур воқеа юз беришидан олдин Борис Шихмирадовнинг Ўзбекистондан Лебап вилоятига ўтиши ҳақида ўшанда Туркманистон Бош прокурори Гурбанбиби Атажанова шундай деган эди:\n“У биринчи Ўзбекистонга, кейин 2002 йилнинг 22 ноябридан 23 ноябрига ўтар кечаси давлат чегарасини Лебап вилояти Ниёзов туманида бузиб ўтиб, Туркманистонга ноқонуний кириб келди” .\nНиёзов Лебап вилояти полиция бошлиғига Қарши магистрал канали хизматчиларнинг насосларни қўриқлаш баҳонасида чегарадан ўтишларига бундан кейин чек қўйиш лозимлигини уқтирди.\n“Ўзбекистон чегарасидан насосларни ва ҳовузларни қўриқлаш баҳонасида Туркманистонга қуролли одамлар ўтяпти. Бу қанақаси? Бошқа давлат фуқароси бизнинг ҳудудга ўтиб насосларни қўриқласа — бу нима дегани, ахир?! Уларни биз ўзимиз қўриқлаймиз. Қолаверса, уларнинг кимга тегишли эканлиги номаълум, буни тасдиқловчи ҳужжатнинг ўзи йўқ” .\nНиёзовга кўра, насосларни қўриқлаш баҳонасида Ўзбекистон чегарасидан қуролланган террорчилар ҳам ўтиб келиши мумкин. Шу боисдан қурол билан ўтиш қатъий ман этилади.\nШунингдек, Ниёзов яқинда Ўзбекистон ва Туркманистон ўртасида фуқароларнинг иш билан чегарадан ўтиб-қайтиши тўғрисидаги шартнома муҳокама этилишини билдирди.\nҚашқадарёлик журналист Тўлқин Қораевга кўра, Қарши магистрал канали вилоят иқтисодиётида муҳим ўрин тутади:\n“Чўл ҳудудларини суғорув тармоғи, асосан, Амударёдан олинади, яъни сув Қарши магистрал каналидан келади. Бу канал Қашқадарёнинг иқтисодиётида жуда бир муҳим аҳамиятга эга” .\nНасосларни назорат қилувчи ўзбекистонликлар Туркманистонга киритилмаса, бу қандайдир ўзгаришга сабаб бўлиши мумкинми? — деган саволга Тўлқин Қораев шундай жавоб қилди.\n«Ҳақиқатдан ҳам сув Туркманистон ҳудудидан олинади ва насослар билан кўтарилади. Каналнинг Қашқадарё вилоятига кирган жойида Талимаржон сув омбори қурилган, шу ерда сув йиғилиб, вилоятга тарқатилади. Айнан шу жойда Талимаржон гидроэлектростанцияси ҳам қурилди ва ГЭСнинг биринчи блокидаги қурилиш ишлари якунланиб, блокнинг яқинда ишга туширилиши кутилаяпти. Туркманистон ҳудудидаги насос станциясиларига ўзбекистонлик мутахассислар киритилмаса, каналга сув келишини ҳам тўхтатиб қўйиши мумкин, ишга тушиши кутилаётган электростанциянинг ҳам ишламай қолиш хавфи бор» .\n— Сапармурот Ниёзов яқинда Ўзбекистон чегарасидан насосларни қўриқлашни баҳона қилиб террорчилар ҳам ўтиб келиши мумкин деди. Сиз бу фикрга қандай қарайсиз?\n“Ўзбекистондан бундай хавф йўқлигини Туркманбошининг ўзи ҳам яхши билади. Чунки унинг ҳам бу ҳақда маълумот тўплайдиган хизматлари бор. Бу шунчаки бир баҳона, мақсад эса Ўзбекистонга қандайдир зарар етказиш, деб ўйлайман. Бу ҳар қандай тоталитар давлат раҳбари қўлидан келадиган ишдир. Шундай ўйлашимга сабаб — бу Талимаржон ГЭСининг ишга тушиши арафасида бўлаётганлигидир. Террорчилар кириб келиши мумкин, деган важга асосни эса Ўзбекистон ҳукуматининг ўзи яратди. Диндорларнинг кўплаб қамоққа олиниши ва ҳукуматнинг террористик ҳаракатлар кучайиб кетяпти, деб дунёга жар солиши бунга сабаб бўлди” .


Қарши шаҳрида ижтимоий кўмакка муҳтож оилалар ўз уйига эга бўлди - Халқ сўзи\nҚарши шаҳрида ижтимоий кўмакка муҳтож оилалар ўз уйига эга бўлди\n12:13 12 Декабрь 2019 Жамият\nДилором Шодиева 2-гуруҳ ногирони бўлиши билан бирга фарзандини ёлғиз ўзи тарбия қилмоқда. Уйи йўқлиги сабаб кўп вақт ижарада яшашга мажбур бўлаётганди. У учун бундай кунлар ортда қолди. Гап шундаки, у шинам ва барча қулайликларга эга хонадонлардан бирининг соҳибасига айланди.\nҲа, ўз уйи, бошпанаси йўқ кишида ҳаловат бўлмаслиги рост. Орамизда эҳтиёжманд, кам даромадли оилалар ҳам борки, яшаш учун жой қилишга моддий имконияти етмайди. Шу мақсадда юртимизда кам таъминланган, ногиронлиги бор, боқувчисини йўқотган, айниқса, оғир ижтимоий шароитга тушиб қолган оилаларга ижтимоий кўмак кўрсатиш, уй-жой билан таъминлаш бўйича тизимли ишлар амалга оширилмоқда. Қарши шаҳрида бўлиб ўтган тадбирда юқоридаги фикр амалда яна бир бор ўз исботини топди. Узоқ вақт бошпанасизликдан қийналган 50 нафардан зиёд хотин-қиз, ногиронлиги бор шахсларга “Ўзшаҳар қурилиш инвест” ИК томонидан қуриб битказилган арзонлаштирилган кўп қаватли уйларнинг калитлари тантанали равишда топширилди.\nШу муносабат билан ташкил этилган маросимда сўз олганлар айни жабҳада Президентимиз юритаётган сиёсат моҳияти ва ҳозирги кундаги амалий натижаси ҳақида фикр билдиришди. Меҳмонлар, жумладан, кенг жамоатчилик вакиллари гувоҳлигида уйга эгаликни тасдиқловчи сертификат ва янги хонадон калитлари ўз эгаларига берилди. Тадбир асносида меҳмонлар кўп қаватли уйда яратилган шароитлар билан танишишди. Янги хонадон соҳибларини қутлаб, бу уйларда энг яхши дамларни ўтказишига тилакдош бўлишди.\nҚайд этиш жоизки, Ўзбекистон Республикаси Президентининг 2017 йил 23 октябрдаги қарорига мувофиқ, “Ўзшаҳар қурилиш инвест” инжиниринг компанияси томонидан Қарши шаҳрида 3 йилда жами 35 та кўп квартирали арзон тураржойлар бунёд этилди. Хусусан, 2017 йилги Дастурга мувофиқ 7 та 5 қаватли 315 хонадонли уй-жойлар қурилиб фойдаланишга топширилган бўлса, 2018 йилда жами 14 та 5 қаватли 630 хонадонли уй-жойлар бунёд этилди. Жорий йилда 14 та 7 қаватли 588 хонадонли уйлар қуриб битказилди.\nЭътиборлиси, 50 нафардан зиёд хотин-қизга топширилган хонадонлар умумий қийматининг 10 фоизи давлатимиз томонидан тўлаб берилди.


ИССИҚХОНАДА ЕТИШТИРИЛГАН МАҲСУЛОТЛАР – ХАЛҚ ДАСТУРХОНИГА\nЧоп этилди: 30 мaрт 2017\nOldingi maqola БУГУНГИ ҲАРАКАТ – ЭРТАНГИ БАРАКАТ\nKeyingi maqola ҚУЁНЧИЛИК - ИСТИҚБОЛЛИ ТАРМОҚ\nБуни тўғри тушунган, оиласи фаровонлигини таъминлашга жиддий аҳд қилган юртдошларимиз тадбиркорликка қўл уришмоқда, мавжуд имкониятлардан самарали фойдаланишмоқда. Биргина мисол. Қарши тумани Файзиобод қишлоғилик Гулжаҳон Норматова жорий йил бошида томорқада чорвачиликни йўлга қўйди. Соҳада уқуви бор эмасми, ишни ташкил қилишда қийинчиликка дуч келмади. Тижорат банки томонидан тақдим этилган 11,5 миллион сўм кредит эвазига 3 бош соғин сигир харид қилди.\n- Мол боқиш учун томорқамизда оғилхонамиз бор, парвариш борасида тажрибага эгамиз, - дейди Гулжаҳон Норматова. - Шу боис иккиланиб ўтирмай, сигир сотиб олдик. Эндиликда оиламиз учун даромадли машғулот пайдо бўлди. Қаровини вақтида қилаяпмиз. 2 маҳал сут соғиб олаяпмиз. Истеъмолдан ортиғини қайта ишлаш цехига топширамиз, сўраб келган қўни-қўшнига сотамиз. Шундай иш бошлаганимиздан жуда хурсандмиз.\nШу тумандаги Истиқлол маҳалласида яшовчи Руслан Тошмуродовнинг хонадонида ҳам каттагина ер майдони бор. 2 йил аввал ҳовлининг 2 сотих жойида мўъжаз иссиқхона барпо қилинганди. Натижада оила аъзолари томорқада деҳқончилик қилиб, бир йилда икки марта ҳосил олиш имконига эга бўлишди.\n- Ўтган йили октябрь ойида иссиқхонамиздаги ерга 550 туп помидор кўчати эккандик, - дейди хонадон соҳиби. - Шу йилнинг февралидан ҳосил ола бошладик. Ҳозиргача бозорга 400 килограммдан ошиқ помидор чиқардик. Ҳали кўчатларда ҳосил мўл. Апрель ойи охирига қадар маҳсулот олишни мўлжаллаб турибмиз. Шундан сўнг ерга дам берамиз. Шу орада бодринг ҳам етиштириб оламиз. Бу биз учун қўшимча даромад бўлаяпти.\nТаъкидлаш ўринлики, мамлакатимиздаги аксарият аҳоли хонадонларига маълум миқдорда томорқа ерлари ажратиб берилган. Шундай экан, томорқадан мақсадли фойдаланиш, бу ерда даромад келтирадиган ишни ташкил этиш рўзғор бутлиги, хонадон ободлигига хизмат қилишини яхши англаган киши фақат ютади.\nСуратларда: Қарши тумани Истиқлол маҳалласилик уста томорқачилар.\n№ 038 (15263) 30.03.2017


Суд пойтахтдаги хусусий мактабнинг «Потребитель.уз» гуруҳига нисбатан даъвосини рад этди / Янгиликлар, фикрлар, воқеалар | Ўзбекистон\n20 февраль 2020 89 0\nФуқаролик ишлари бўйича Миробод туман суди Smart School нодавлат таълим муассасасининг «Потребитель.уз» facebook-гуруҳи иштирокчилари шахсидаги жавобгар К.С.га ва ҳамжамиятнинг ўзига нисбатан билдирган даъвоси бўйича биринчи суд мажлисини ўтказди.\nМаълум бўлишича, ўқув муассасаси ор-номус, қадр-қиммат ва ишбилармонлик обрўсини ҳимоя қилиш ҳақидаги даъво билан мурожаат қилган. У раддия чоп этишни ва маънавий зарар учун 50 млн сўм миқдорида компенсация ундиришни талаб қилмоқда.\nБунга 2019 йил 30 сентябрь куни «Потребитель.уз» facebook-гуруҳида пайдо бўлган пост сабабчи бўлган. Унда Тошкентлик К.С. Smart School нодавлат таълим муассасасининг учинчи синфида таълим олаётган синглиси 26 сентябрь куни мактабдаги тушликдан заҳарланганини ёзган. Пост муаллифининг сўзларига кўра, синглисидан ташқари антисанитария ва сифатсиз овқатдан параллел синфда ўқийдиган яна саккизта бола жабрланган. К.С. ўз постида ота-оналар ва ўқув муассасасининг директори ўртасида тузилган таълим тўғрисидаги шартнома, хусусий клиника шифокорларининг хулосалари суратларини ҳам чоп этган.\nSmart School НТМ ушбу ахборотни туҳмат деб айтиб, айни дамда ҳаққоний бўлмаган маълумотларни рад этишни ҳамда маънавий зарар учун компенсация тўлашни талаб қилмоқда.\nСудья Нозима Зоҳидова раислиги остидаги суд тинглови «Потребитель.уз» гуруҳи вакилларининг илтимосномасидан бошланди. Судда ҳамжамиятнинг манфаатларини Legalmax юридик фирмасининг адвокатлари тақдиим этди, шунингдек улар Замонавий журналистикани ривожлантириш маркази ҳузуридаги Журналистлар учун юридик клиника консультантлари ҳам ҳисобланади. Улар даъвогардан ҳамжавобгарларнинг аниқ сонини ва уларнинг мақомини белгилашни сўрашди, чунки даъво аризасида ҳамжавобгар сифатида «Потребитель.Уз» номи берилган.\nАдвокатларнинг сўзларига кўра, ижтимоий тармоқдаги гуруҳ – бу одамлар ҳамжамияти бўлиб, у ташкилий-ҳуқуқий шаклга, субъект бўлиш ҳуқуқига эга эмас, демак суд мажлисининг томони ҳам бўла олмайди. Facebook ижтимоий тармоғи барча тармоқ фойдаланувчиларига белгиланган қоидаларга мувофиқ гуруҳлар ташкил қилиш ва уларни бошқариш ҳамда хабарларёзиш ва уларга шарҳлар қолдириш имкониятини беради.\n«Потребитель.уз» гуруҳи ҳолатида эса сўз қарийб 238 минг киши ҳақида бормоқда, улар даъво контекстида назарий жиҳатдан ишга ҳамжавобгар сифатида жалб этилиши мумкин. Амалдаги қонунчиликка кўра, ҳар бир субъект ўзи таянаётган ҳолатларни исботлаши керак. Бунда мавҳум баёнотларга йўл қўйилмайди.\nСудья жараённинг барча иштирокчиларини сўроққа тутиб, илтимосномани қондирди ва Ўзбекистон ФПКнинг 45-моддаси асосида «Потребитель.Уз» гуруҳига нисбатан ишни тўхтатди. Натижада ҳамжамиятни жорий суд мажлисининг ҳамжавобгарлари рўйхатидан чиқариб ташланди.\n«Потребитель.Уз» вакилларини гуруҳда ишлаш қоидалари ва ижтимоий тармоқ функционалини тушунтириш учун мутахассислар сифатида ишга жалб этиш имконияти кўриб чиқилмоқда.\nШундан сўнг очиқ мажлич иштирокчилари Smart School НТМ директори, фуқаро К.С. ва жавобгар томондан гувоҳнинг кўрсатмаларини тинглади. Судга ҳужжатлар, жумладан хусусий тез ёрдамнинг сигнал варақалари, шифокорларнинг хулосалари тақдим этилди. Ўқув муассасаси прокуратура ва тегишли идораларнинг текширув натижаларини тақдим этди.\nКейинги мажлис 28 февраль куни ўтказилади, у кўчма бўлади.\n25 март 2020 78 0\n25 март 2020 302 0\n23 март 2020 119 0\n20 март 2020 140 0


Қозоғистоннинг инвестициявий имкониятлари | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚозоғистоннинг инвестициявий имкониятлари\nҚозоғистоннинг қулай инвестициявий иқлими хорижлик тадбиркорларни ўзига жалб этади. Хорижий капитал бизга йил сайин тобора кўпроқ кириб келяпти. Тоғ-кон ва қайта ишлаш саноати, савдо, молия ва транспорт соҳалари энг кўп қизиқиш уйғотмоқда. Жанубий Кореянинг энг йирик корпорацияларидан бири мамлакатимизда трактор ишлаб чиқариш лойиҳасини ривожлантиришга сармоя киритиш ниятида. Дастлабки босқичда инвесторлар маркетингни ривожлантириш ва тракторларни сотишга сармоя киритади. Шунингдек, корпорация қозоғистонлик ходимлар учун Кореядаги корхоналарда стажировка ташкил этиш ниятида. Эслатамиз, 2015 йилдан буён Туркистон вилоятида трактор заводи ишлаб турибди. Дастлабки икки йилда бу ерда 120 та қишлоқ хўжалиги техникаси ишлаб чиқарилган.\nГРЕГ НАМ, КАТТА КОРПОРАЦИЯ ВИЦЕ-ПРЕЗИДЕНТИ:\n- Биз ишни йилига минг трактор чиқаришдан бошлаб, кейинчалик ўн мингтагача етказиш ниятидамиз. Бунинг учун имконият ҳам, эҳтиёж ҳам бор, деб ўйлайман. Биз учун бу ер яхши бозор, Қозоғистон учун эса қишлоқ хўжалигини ривожлантиришда ажойиб имконият.\nБундан ташқари, мамлакатимиз аграр соҳасига салмоқли инвестициялар жалб этилади. Жаҳон банки гўшт йўналишидаги чорвачиликни ривожлантириш дастурини рўёбга чиқариш учун 500 миллион доллар миқдорида маблағ ажратишга тайёр.\nСАПАРХАН ЎМАРОВ, ҚОЗОҒИСТОН РЕСПУБЛИКАСИ ҚИШЛОҚ ХЎЖАЛИК ВАЗИРИ:\n- АҚШ қишлоқ хўжалиги вазири билан учрашдик, Небраска штати губернатори билан ҳам. Биз ирригация қурилмалари ишлаб чиқарувчи завод қуриш хусусида музокара юритяпмиз. Ҳозир Қозоғистонда гўштни қайта ишлаш заводлари, бўрдоқилаш майдончалари қуриш учун ўз инвестициялари билан келувчи йирик чорвачилик компаниялари, гўштни қайта ишловчилар билан музокара олиб боряпмиз.\nМутахассислар хорижий капитални жалб этиш ва замонавий технологияларни жорий этиш Қозоғистон иқтисодиётининг барча соҳаларини ривожлантиришга янги туртки беришини таъкидлайди.\nАҚШинвестицияҚозоғистонЖанубий Кореятрактор заводи


Душанба, 29 Июл\nЎзбекистон миллий жамоаси ҳужумчиси Элдор Шомуродов Россия чемпионатининг 3-турида «Арсенал»га қарши кечган ўйинда ажойиб ҳаракатлари билан «Ростов»нинг муҳим ғалабасига ҳисса қўшди.\nРоссиянинг энг машҳур спорт сайтларидан бири Sports.ru блоггери Роман Мун Элдор Шомуродовнинг жорий мавсумдаги ўйинлари ҳақида материал тайёрлади. Қуйида «Шомуродов яхши ўйнамоқда: Туладаги ўйинда у голли узатма ва ғалаба голига муаллиф бўлди. РПЛ стартининг яна бир юлдузи» сарлавҳали ушбу мақолани айнан келтирамиз.\nКарпин рози бўлса арзийди\nРоссия чемпионатининг старт олган янги мавсумидаги энг ёрқин футболчиларидан бири 24 ёшли ўзбекистонлик Элдор Шомуродов бўлиб турибди. «Арсенал» билан ўйиндан сўнг унинг ҳисобида иккита гол ва битта голли узатма бор. Маълумот учун бутун ўтган мавсум давомида Шомуродов 3та гол урганди.\nГол полузащитника @TeamRussia и @rostovfc Алексея Ионова в ворота @pfc_arsenal 🔥⚽ pic.twitter.com/ElNx9VQGN6\n— Сборная России (@TeamRussia) July 28, 2019\nШомуродов ўтган мавсум охирида «Краснодар»га гол уриб кўпчиликнинг эсида қолганди. Элдор ўша ўйиннинг 69-дақиқасида захирадан майдонга тушиб, 79-дақиқада Мартинович билан тўқнашиб кетган ва бошидан жароҳат олганди. Шифокорлар унинг ярасини боғлаб, малҳам тушиб кетмаслиги учун сузувчилар киядиган шапкани кийгизиб қўйишганди. 89-дақиқада эса шапкада ўйинни давом эттирган Элдор бош билан гол уриб, жамоасини мағлубиятдан қутқариб қолади. 2 соат ўтгач «Ростов» клубнинг онлайн дўконида Элдор-шапкаларини сотувга чиқарди.\nШомуродов мавсумолди тайёргарлик йиғинида ҳам жамоаси қаҳрамонига айланди. «Париматч Премьер» кубогида у ЦСКА дарвозасига иккита гол урди. Янги мавсумнинг очилиши ўйинида у «Оренбург» дарвозасини ишғол этди (яна бош билан). Ўша ўйиндан сўнг Карпиндан Элдор топ-клубларда ўйнашга тайёрми деб сўрашди. Мураббий эса Шомуродов «Ростов»даги икки йил давомида яхшигина ўсганини, аммо у ҳали ўзи хоҳлаган даражага етмаганини айтди.\n«Спартак»га қарши ўйинда унчалик кўзга ташланмаган Элдор Шомуродов (муҳокамаларда муаллифнинг бу фикрига қўшилмаган мухлислардан бири Элдор «Спатрак» билан ўйинда энг яхшилардан бўлганини ёзган) «Арсенал» билан баҳсда энг яхшилардан бўлди. Биринчи бўлимда у Ионовнинг голига ажойиб тарзда ассистентлик қилди (Ионов ҳам бу мавсумда порламоқда) ва иккинчи бўлимда ажойиб гол урди.\nУнинг голи жуда чиройли чиқди. Тезликда битта рақибни ортда қолдирди, иккинчисини алдади ва тезда зарба берди. Қисқа қилиб айтганда, Шомуродовча гол бўлди. «Ростов» мавсум олдидан Шомуродов билан шартномани уч йилга узайтирди. Ўтган йил жамоанинг асосий ҳужумчиси бўлган Бьорн Сигурдарсон захирада қолди.\nЯқиндаги интервьюларидан бирида эса Карпин Шомуродовни Озмун ва Миранчук билан бирга Россия чемпионатининг энг истеъдодли футболчиларидан бири деб атади.\nСарри: «Ҳужумкор учлигимиз ҳозир яхши ҳолатда»\nГвардиола: «Артета жамоадан кетиш ҳақида гаплашмоқчи бўлса, очиқ суҳбатга киришамиз»


масалалари бўйича ўринбосари Даврон Ҳидоятов жорий йилда Тошкент метрополитенининг 14та янги бекати фойдаланишга топширилишини маълум қилди, ... қилди, деб ёзмоқда «Kun.uz». Юнусобод туманида қурилаётган ерости метросининг иккита бекати ишга тушади. Шунингдек, ерусти Яшнобод метро ...\n3 декабрь куни тахминан соат 8:45 да «Пушкин» метро бекатидаги темирйўл релсларига 67 ёшли киши йиқилиб тушган. Бу ҳақда Тошкент шаҳар ИИББ матбуот хизмати хабар берди. ИИБ ходимлари метро ...\nметрополитенининг устки қисмида хизмат олиб бораётган Ички ишлар ходимларининг назорат пости олиб ташланади. Бу ҳақда Ички ишлар вазирлиги матбуот ... кўра, ҳозирда Ўзбекистон, Миллий боғ, Машинасозлар метро бекатларида ички ишлар ходимларининг хизмати тугатилди. Йил охирига ...\nТошкентда «Spark» метро чуқурига тушиб кетди\nкуни Тошкент шаҳрининг Яшнабод туманида «Spark» автомобили ер усти метроси учун қурилган чуқурга тушиб кетган. Ижтимоий тармоқлардаги «Водители ...\nЛондонда «Euro Tunnel» раҳбарини метро йўлига итариб юборишди\nTunnel»нинг собиқ раҳбари, 91 ёшли Роберт Мальпасни Лондон метрополитени йўлига итариб юборишди. Оқибатда у бошидан жароҳат олган ва тос суяги синган. Бу ҳақда BBC News хабар бермоқда.Видеода Малпаснинг ... суяги синган. Бу ҳақда BBC News хабар бермоқда.Видеода Малпаснинг метро платформасида кетаётгани ва тўсатдан метро йўлига зарб билан итариб ...\nТошкентда талаба метро поезди остига тушиб кетди\n27 сентябрь куни соат 13:49да Тошкент метрополитени «Новза» бекатининг иккинчи йўлига Тошкент Иқтисодиёт университетининг 3-босқич талабаси тўсатдан тушиб кетган. Бу ҳақда «Ўзбекистон ... Бу ҳақда «Ўзбекистон темир йўллари» АЖ матбуот хизмати хабар қилди. метрополитен ҳамда ички ишлар ходимларининг тезкор ҳаракати туфайли талаба ...\nНью-Йоркда 11 сентябрдаги портлашда вайрон бўлган метро бекати қайта очилди\nшаҳрида 17 йил аввал террорчилик хуружи туфайли ёпиб қўйилган метро бекати очилди, дея хабар беради «РИА Новости» ахборот агентлиги. «Cortlandt ... хабар беради «РИА Новости» ахборот агентлиги. «Cortlandt Street» метро бекати Бутунжаҳон савдо маркази остида жойлашан. Террорчилик ҳужумидан ...\nПрезидент метронинг Сергели йўналиши қурилиши билан танишди (фото)\nШавкат Мирзиёев Тошкент метрополитенининг Сергели йўналиши қурилиши билан танишди, деб хабар бермоқда Президент матбуот хизмати. Узунлиги 7,1 километр бўлган мазкур ... раҳбари бу ерга келиб, қурилишнинг боришини кўздан кечирди. метрони сифатли, қулай ва хавфсиз қилиб қуриш бўйича кўрсатмалар берди. Шу ...\nузунлиги 52,1 километрдан иборат мазкур метро қурилиши беш босқичда амалга оширилади. Дастлаб Тошкент метрополитенининг «Дўстлик» бекатидан Қўйлиқ бозоригача бўлган қисми қурилади. ... берди. Давлатимиз раҳбари Яшнобод туманига ташриф буюриб, мазкур метро қурилишининг бориши билан танишди. «Жамоат транспортининг фақат ...


Ўзбекистон спорт журналистикаси оғир жудоликка учради - EFFECT.UZ\nЎзбекистон спорт журналистикаси оғир жудоликка учради\n. 16:20 | 14.07.2021\nЎзбекистон спорт журналистикасида муҳим ўринни эгаллаган Владимир Ашотович Сафаров 82 ёшида вафот этди.\nМаълумот учун, Владимир Сафаро 2000 йил Ўзбекистон футбол федерацияси(ассоциацияси) томонидан йилнинг энг яхши спорт журналисти деб топилган.\nБундан ташқари Сафаров “Пахтакор” клуби тарихи, 1979 йилги авиаҳалокатга доир ва ўзбек футболи афсоналари ҳақидаги китоблар ўқувчилар орасида машҳур. Журналист фаолияти давомида 3 мингдан ортиқ мақолага муаллифлик қилган. Владимир Сафаров 1992 йилда Ўзбекистон футболида Геннадий Краснитский номидаги тўпурарлар клубини ташкил этилишида жонбозлик кўрсатган. Ундан Ўзбекистон футболида 100 ва ундан ортиқ гол урган футболчилар ўрин олади.\nTeglar:Владимир Сафаров, Пахтакор, Ўзбекистон\nЎзбекистон футзал терма жамоаси Таиланддаги мусобақада иштирок этади


Яна бир ўзбек фарзанди математика бўйича жаҳон чемпиони бўлди\n16 июль куни Малайзияда ментал арифметика бўйича Жаҳон кубоги бўлиб ўтди. Бу мусобақада бутун дунёдан келган 5 ёшдан 15 ёшгача бўлган 600 дан ортиқ иштирокчи қатнашди.\nБу йил бу мусобақага Ўзбекистон вакиллари ҳам биринчи марта қатнашишди. Бу халқаро мусобақада қатнашадиган юртдошларимиз 27 май куни ментал арифметика бўйича Ўзбекистон чемпионатида аниқланди. Унда 500 га яқин иштирокчи қатнашиб, шулардан 21 нафар ғолиб Малайзияда бўлиб ўтган Жаҳон кубогида иштирок этиш учун йўлланма олишган эди. Мана шу чемпионатда тошкентлик етти ёшлик Салоҳиддин Музаффар ўғли учинчи ўринни эгаллаган эди.\nЖаҳон кубоги шартларига кўра, ёш математиклар беш дақиқада 70 та мисол ишлаши керак эди. Олти ёшлик Салоҳиддин бу мисолларни муддатидан аввал ечиб, биринчиликни қўлга киритди. Умумий натижаларга кўра, ўзбекистонлик иштирокчилардан икки нафари учинчи ўрин, бир нафари иккинчи ўрин, беш нафари эса биринчи ўринни эгаллади. Ўзбек фарзандларидан ўн уч нафари эса Жаҳон кубогининг олий грантига сазовор бўлди.\nАллоҳ таолога ҳамду санолар бўлсинки, иштирокчи давлатлар орасида энг кўп олий ўринни буюк аллома ал-Хоразмийнинг бугунги авлодлари – ўзбекистонлик ёш математикларимиз қўлга киритишди.\nСуннатуллаев Салоҳиддин Музаффар ўғли ҳали мактабга бормаган, чунки у энди етти ёшга тўлди. У ҳозир пойтахтимиздаги «Aloha» ментал арифметика марказида ўқийди. Биз унинг отаси Музаффар ака билан суҳбатда Салоҳиддиннинг бундай ноёб, ҳали кўпчиликка таниш бўлмаган соҳада бу қадар юқори натижага эришганинг сабабларини сўрадик.\n«Алҳамдулиллаҳ, уч ўғил, икки қизимиз бор. – дейди Музаффар ака. – Салоҳиддин – тўртинчи фарзандимиз. Шукрки, ота-онамиз набиралик бўлишганда уларнинг ақийқа маросимига улуғ аллома, фазилатли шайх Муҳаммад Содиқ Муҳаммад Юсуф ҳазратларини таклиф этиб, у зотнинг дуоларини олишган. Жумладан, шайх ҳазратлари Салоҳиддиннинг ақийқасига ҳам ташриф буюрганлар, унинг танглайини кўтариб, хайр-баракот тилаб, ҳаққига дуолар қилган эдилар. Барча фарзандларимиз каби, Салоҳиддинни ҳам илм-маърифатга, билимга қизиқтирдик, ҳалол касб-ҳунар билан едириб-ичириб, тарбияладик. Бугун ана шу дуоларнинг ижобатига гувоҳ бўлиб турибмиз. Ундаги илмга чанқоқликни кўриб, кўпчиликнинг маслаҳати ва тавсияси билан олти ёшида, шу йил январь ойида уни Алоха ментал арифметика марказига ўқишга олиб борган эдик. Салоҳиддин ўқишга жуда тез қизиқиб, дарсларга киришиб кетди. Лекин устозлари уни республика чемпионатида қатнашиш учун танлаб олишгани биз учун ҳам кутилмаган, ҳам жуда қувончли иш бўлди. Чемпионатда учинчи ўринни олганида қувончимиз ичимизга сиғмай кетди. Малайзияга ўзим бирга бориб, унинг биринчи ўринни олганига ўз кўзим билан гувоҳ бўлиб, Аллоҳ таолога шукрлар айтдим. Ўзбекистонлик фарзандларимизнинг ғалабасига қанчалик катта эътибор берилганини Ватанга қайтиб келганимизда, аэропортда кўриб, кўзим қувонч ёшларига тўлди. Фарзандларимиз буюк алломаларнинг изидан бораётгани, уларга муносиб авлод бўлаётганидан ниҳоятда хурсандмиз. Илмнинг шарафини қарангки, етти яшар ўғлим катта бир давлатнинг вакили сифатида Ватанини бутун дунёга яна бир марта танитди. Бутун дунё Хоразмийлар, Берунийлар юртидан яна ана шундай олимлар етишиб чиқаётганига гувоҳ бўлди».\nАллоҳ таолога ҳамду санолар бўлсинки, яқиндагида Болгарияда бўлиб ўтган математика мусобақасида ўн бир ёшли ўзбек фарзанди Убай Яҳёев ғолиб бўлган эди, орадан кўп ўтмай, йигирмадан ортиқ ўзбек фарзандлари, улар қаторида етти ёшлик Салоҳиддин Суннатуллаев яна бир бор ғолиблик шоҳсупасини эгаллашди.\nФурсатдан фойдаланиб, Жаҳон кубоги чемпиони Салоҳиддин Суннатуллаевнинг ота-онасини ва устозларини, қолаверса, бутун ўзбек халқини илмий мусобақадаги улкан ғалаба билан муборакбод этамиз, чемпионимизга эса мустаҳкам соғлиқ, иймон-эътиқоду солиҳ амаллар тилаймиз, келгусида бундан ҳам юксак мартабаларга сазовор бўлишини, барча мўмин-мусулмонларнинг зурриётлари қаторида Ўзининг ҳифзу ҳимоясида сақлашини Аллоҳ таолодан сўраб қоламиз.\nБуюк аждодларимизга муносиб авлод бўлиб етишаётган ана шундай фарзандларимиз сафи ортаверсин!\nMore in this category: « Рок – юлдузи: Исроил дунёдаги энг ёмон давлат Таиландлик генерал рохинья мусулмонларига қилган муносабати учун хибсга олинади »


Маҳалла идорасини ҳашар йўли билан қургандик, лекин...\n«Маhаllа» газетаси ҳам шаклан, ҳам мазмунан ўзгариб, халқ билан ҳамнафас нашрга айланди. Биз, Наманган вилояти Чортоқ шаҳри Алишер Навоий номидаги маҳалла фуқаролар йиғини аҳолиси, фаоллари, қариялари газетанинг биронта сонини қолдирмай ўқиймиз. Чоп этилган мақолалар юзасидан суҳбатлашамиз. Юртимиз ҳаётидан, биз каби инсонлар турмушидан олинган воқеалар ҳам завқлантиради, ҳам шодлантиради, баъзан эса афсуслантиради.\nАйниқса, кўплаб кишиларни қийнаб келаётган муаммолар газетанинг куйинчак журналистлари томонидан холис ўрганилиб, бартараф этилаётгани юртимизда сўз эркинлиги, матбуот мустақиллиги таъминланаётганидан далолат беради. Бундан қувонмай бўладими?\nСевимли нашримиз бизнинг маҳалла билан боғлиқ мурожаатни ҳам эътиборсиз қолдирмади. Газетанинг жорий йил февраль ойи 9-сонидаги «Маҳалла биносини нега олиб қўйишди?» сарлавҳали мақолада маҳалла фуқаролар йиғинимиз биносига бошқа ташкилот кўчиб киргани, йиғин ходимлари идорасиз қолгани ҳар томонлама ўрганилиб, таҳлил этилди.\nДарҳақиқат, 9 ойдан ошдики, тўрт минг нафардан зиёд аҳолининг дардига қулоқ тутадиган, маслаҳатлашадиган масканимиз йўқ. Одамлар учун кунни кун, тунни тун демай ишлаётган жонкуяр ходимлар таъмирталаб, эски, икки хонада қолишмоқда. Ана шундай абгор шароитда ҳам улар биз, нуронийларга, фуқароларга хизмат қилмоқда. Газетада исми тилга олинган нуроний онахон Жўрахон Қобулова 75 ёшда бўлса-да, маҳалла учун тиним билмайди, бирон-бир муаммо туғилса, куннинг қайси вақти бўлмасин, оғринмасдан ёрдамга шошади. 50 йилдан ортиқ шу маҳаллада бир сўм ҳақ ҳақида ўйламасдан, жамоатчилик асосида меҳнат қилиб ҳамманинг дардини эшитиб, малҳам бўлиб келади. Тўй-маросимларда бош-қош, маслаҳатгўй, ўрни келса, қаттиққўл бундай нуронийлар маҳалламизда жуда кўп.\nАна шундай фидойи кишиларнинг саъй-ҳаракати, тиниб-тинчимаслиги боис маҳалла биноси ҳашар йўли билан қурилганди. Ўша ҳашарда элнинг катта-кичиги иштирок этган. Битгач, маҳалламизга файз кирганидан, жамоатчилик йиғилиб беминнат маслаҳатлашадиган жойимиз борлигидан қувонгандик. Афсуски, бу қувонч узоққа чўзилмади.\nҲаммадан ҳам биз — кексаларга қийин бўлди. Чунки ёзда салқин, қишда иссиққина хоналарда йиғилардик, кимнинг уйида нотинчлик, ким тўй бошлабди, кимнинг таъзиясини қандай ўтказиш керак — ҳаммасининг маслаҳатини пишитардик. Узоққа бориб юрмасдан, пенсия пулларимизни ҳам шу ерда олиб, маҳалладаги янгиликлардан хабардор бўлардик. Боз устига, жамоатчилик комиссиялари аъзолари сифатида йиғин ишларига кўмаклашардик. Айни пайтда эса қийналиб қолдик, йиғиндаги жамоатчилик комиссиялари аъзолари жамланадиган, фикрлашадиган жойга муҳтожмиз.\nВилоят, республика идораларига ёзган хатларимиз жавобсиз қолди. Хайриятки, «Маhаllа» газетасидан келиб, бу ҳолатни ўрганишди. Дилимиздаги гапларни эшитиб, шу мавзуни ёритишди. Аммо ҳозиргача мутасаддилар бирор ўзгариш қилишмади. Бугун оммавий ахборот воситаларининг нуфузи ортиб бормоқда, йиллаб занг босиб ётган муаммоларнинг ечилишида журналистлар ўрни ортмоқда. Биз ҳам маҳалламиз биноси билан боғлиқ тушунмовчиликлар тез орада барҳам топиб, адолат қарор топишига, халқ виждонига айланган маҳалла учун муносиб эътибор кўрсатилишига ишонамиз.\nАбдулҳамид УМАРОВ, Раҳимахон МАҲМАДАЛИЕВА,\nЗуҳрахон ШАРИФБОЕВА, Алишер Навоий номидаги\nмаҳалла фуқаролар йиғини фаоллари.


Ёнғинда 41 бош қорамол нобуд бўлди - zarnews.uz\nЁнғинда 41 бош қорамол нобуд бўлди\n23 июль куни Бухоро вилояти Когон тумани Янгиҳаёт МФЙ Амиробод қўрғони ҳудудида жойлашган молхонада содир бўлган ёнғин мудҳиш асоратлар билан тугади. Ёнғин натижасида молхонада бўлган 41 бош қорамол ёниб кетди.\nЁнғин бўлаётгани ҳақида соат 05:39 да ёнғин-қутқарув хизматига хабар келиб тушган.\nАланга майдони кенгайиб кетгандан сўнг ёнғин хавфсизлиги хизматига хабар берилган. 3 та ёнғин ўчириш автоэкипажлари воқеа жойига соат 05:45 да етиб борган вақтда асосий қорамол сақланаётган молхона ва ҳовлисидаги сомон пресслари тўлиқ ёнаётганлиги маълум бўлган.\nТеглар: ёнғин қорамол


AКТ вазирлиги “EPAM Systems” компаниясининг Нью-Йоркдаги...\n21.06.2022 17:00 0 987\n20 июнь куни Нью-Йорк шаҳрида Aхборот технологиялари ва коммуникацияларини ривожлантириш вазири Ш. Шерматов ва “EPAM Systems” компанияси асосчиси, президенти ва директорлар кенгаши раиси Aркадий Добкин ўртасида учрашув бўлиб ўтди.\nТомонлар Ўзбекистонда малакали IT-кадрлар тайёрлаш ва истеъдодларни ривожлантириш, шунингдек, IT соҳасида янги иш ўринларини яратиш масалаларини муҳокама қилдилар.\nУчрашув доирасида “EPAM Systems”компанияси асосчиси, президенти ва директорлар кенгаши раиси Aркадий Добкин ИТ-компаниялар учун мамлакатимизда яратилган шароитларни алоҳида эътироф этди.\nШу билан бирга, A. Допкин томонидан нима учун айнан Ўзбекистон компания раҳбарияти томонидан релокация учун танлангани, мамлакатимизда IT-компаниялар ва IT-мутахассислар учун яратилган имкониятлар ҳамда соҳага бўлган еътиборни инобатга олиб, ушбу релокацияни қисқа вақтларда амалга оширилганлигини алоҳида таъкидлади.\nДопкин Ўзбекистон яқин келажакда IT йўналишида нафақат Марказий Осиёдаги, балки бутун минтақадаги йирик IT-хаб бўлишига ишонишини таъкидлади.\nIT олами 28/06, 10:37\nОлег Пекос Жаҳон банки вакиллари билан учрашув ўтказди (Фото)\nIT олами 28/06, 08:31\nIT-Park Сирдарё филиалида «Meetup» тадбири ташкил этилди (Фото)


Ольга Забелинская: «Бу ютуқдан кейин кўнгилни ҳотиржам қилиб Олимпиадага тайёрлансам ҳам бўлади» – Ўзбекистон миллий олимпия қўмитаси\nОльга Забелинская: «Бу ютуқдан кейин кўнгилни ҳотиржам қилиб Олимпиадага тайёрлансам ҳам бўлади»\nТошкент мезбонлик қилаётган велошоссе бўйича Осиё чемпионатининг навбатдаги куни спортимиз учун унутилмас саналардан бўлди. Зеро, унда ҳамюртимиз Ольга Забелинская узоқ масофага ўтказилган пойгада ғалаба қозониб, Токио Олимпиадасига ҳам йўлланмага эга чиқди. Бу Забелинская учун мусобақа доирасидаги иккинчи олтин медалдир. Эътиборингизга Ольга Забелинскаянинг МОҚга берган махсус интервьюсини ҳавола қиламиз.\n– Ольга, навбатдаги Осиё чемпионлиги ва Олимпиада йўлланмаси муборак бўлсин. Таассуротларингиз қандай?\n– Таассурот, албатта, яхши. Ахир Олимпиадага йўлланма олдим. Қолаверса, бу ўз юртимда ўтаёган мусобақа. Ўзбекистон Осиё чемпионатини биринчи марта қабул қилмоқда. Шундай экан бундай ғалаба халқимизга қувонч, ёш велоспортчимиз учун мотивация беради. Бу ютуқдан кейин кўингилни ҳотиржам қилиб Олимпиадага тайёрлансам ҳам бўлади. Бу фақат менинг ғалабам эмас. Унда бутун жамоа ишлади: шерикларим, механиклар, директор ва федерация мутасаддилари. Барчаларига раҳмат, деб қоламан.\n– Олимпиадага қаерда ва қандай тайёрланишни режалаштиргансиз?\n– Ҳали мавсум олдинда. Йил давомида кўплаб мусобақаларда иштирок этмоқчиман. Албатта, бунгача тақвимга яна бир назар ташлаб, ўзим учун керакли мусобақалар рўйхатини саралаб оламан. Асосий режа бажарилди. Шу боис бироз ҳордиқ чиқариб олсам, яна машғулотларни давом эттираман. Тайёргарлик борасида айнан бир муқим жойни айта олмайман. Негаки, турли мамлакатларда йиғин ва мусобақаларда бўлиб, жамоамиз билан ишлаб чиқадиган дастуримиз асосида тайёрланамиз.\n– Бугун рақибаларингиз сизга кутганингиздек рақобат туғдира олишдими?\n– Деярли шундай. Тахминан худди шунақа рақобат бўлади, деб кутган эдим, якунда ҳам шу содир бўлди. Индивидуал пойгада бироз бошқачароқ вазият эди. Аммо бу сафар кутганимдек рақобатга гувоҳ бўлдим.\n– Раҳмат сизга, Ольга. Кейинги стартларингизда ҳам ғалабалар ёр бўлсин.\nМаълумот учун, теннисчимиз Денис Истомин Осиё ўйинларидаги ғалабасидан кейин терма жамоамиз вакиллари орасида биринчи бўлиб Токио Олимпиадасига йўлланма олган эди. Бу борада Ольга Забелинская иккинчи бўлди.


Пуқаралар ушын жаңа имканият (УЧАСТНИК КОНКУРСА)\nYangiliklar » Пуқаралар ушын жаңа имканият (УЧАСТНИК КОНКУРСА)\nПуқараларымыздың мәмлекетлик органларға мүрәжат етиўи, ҳәр қыйлы хызмет түрлеринен электрон тәризде пайдаланыўына қолайлық жаратыў ушын my.gov.uz сайтында мәмлекетлик интерактив хызметлердиң бирлескен порталы жумыс баслады.\nПорталдың тийкарғы мақсетлериниң бири, пайдаланыўшылар ушын мәмлекетлик органларға туўрыдан-туўры мүрәжат етиў, мәмлекетлик органлар менен пайдаланыўшылардың бирге ислесиўиниң нәтийжелилигин арттырыў, мәмлекетлик органларға мүрәжат еткенде пайда болатуғын бюрократиялық тосқынлықты жоқ етиў, келешекте «электрон ҳүкиметти» раўажландырыў ҳәм мәмлекетти басқарыўда заманагөй информациялық технологияларды енгизиўден ибарат.\nБирлескен порталға кириў жеке кабинет арқалы әмелге асырылады. Портал арқалы бир тәреплемели ҳәм еки тәреплемели хызметлер бийпул ҳәм пуллы тәризде әмелге асырылады.\nҲәзирги ўақытта пуқараларымызға жеңиллик жаратыў ушын бир қатар хызметлер әмелге асырылып келинбекте. Портал арқалы төмендеги хызметлерден пайдаланыўыңызға болады. Хызметлер менен толық түрде my.gov.uz сайтында танысыўыңызға болады.\nЖоқары ҳәм орта арнаўлы билимлендириў министрлигине қараслы болған жоқары оқыў орынлары ҳаққында мағлыўмат;\nМәмлекетлик салық хызметинен салықтан қарыздарлық ҳаққындағы мағлыўматнама алыў ушын өтиниш хатын көрип шығыў, дизимге алыў, қабыл етиў;\nҚамсызландырыў бойынша хызметти әмелге асырыў ушын өтиниш хатын көрип шығыў, қабыллаў ҳәм дизимге алыў;\n«Ўзбекистон ҳаво йўллари» МАК рейслери ушын электрон авиабилетти сатыў ҳәм брон ислеўди әмелге асырыў;\nКоммунал ҳәм басқада төлемлерди оператив түрде әмелге асырыў ушын имканият жаратыў, сондай ақ хызметлерден пайдаланыўшылардың жеке есап бетине еркин кириў мүмкиншилиги;\nМәмлекетлик реестрден дәри-дәрмақты излеў;\nЖумыс излеп жүрген пуқараларға жумысқа орналасыўы ушын мағлыўмат береди ҳәм бос жумыс орнын табыўға жәрдемлеседи.\nБирлескен порталдың техникалық ҳәм информациялық тәминлениўи UZINFOCOM Компьютер ҳәм хабар технологияларын раўажландырыў ҳәм иске қосыў орайы тәрепинен әмелге асырылады.\nАтап өтиўимиз керек, портал иске түскеннен кейин оның техникалық тәминленгенлигин жақсылаў ҳәм жаңа хызмет түрлерин енгизиў бағдарында бир қатар жумыслар әмелге асырылып келинбекте.\nЖақында мәмлекетлик интерактив хызметлердиң бирлескен порталында жаңа Мәмлекетлик архивтиң еки хызмет түри әмелге асырыла баслады. Билим алғанлығы ҳәм сыйлық алғанлығын тастыйықлаўшы мағлыматнама алыў ушын дәслеп порталда дизимнен өтиў керек кейин болса, «Архив» блогине кирип «Выдача архивных справок о подтверждении награды (учебы)» кириледи. Бул жерде пайдаланыўшы юридикалық ҳәм физикалық тәреп паспорт мағлыўматын киргизеди (егер пайдаланыўшыда PassportID статусы болса, бул басқыш өткерип жибериледи.) ҳәм туўра келетуғын мағлыўматнама формасын толтырыў керек болады. Отыз күн өткеннен соң пайдаланыўшыға қоңыраў етиледи яки мағлыўматнаманы қашан ҳәм қай жерде алыўға болатуғыны ҳаққында хат алады.\nАл, жақында болса портал тәрепинен жаңа пуқаралардың мүрәжатлары бойынша әмелге асырылып атырған жумыслар ҳаққында СМС-хабарландырыў бийпул хызмети иске қосылды. СМС-хабарландырыў менен пуқараның мәмлекетлик органға мүрәжатының ҳәр бир басқышы СМС арқалы хабарландырып барылады. Егер мүрәжат көрип шығыў ушын қабыл етилсе «Сизиң мүрәжатыңыз қарап шығылыў ушын қабыл етилди» деген СМС-хабар келеди.\nКелешекте пуқаралар тәрепинен ҳәр қыйлы мағлаўматнамаларды алыўда тосқынлық кемейеди. Усы бағдарда UZINFOCOM тәрепинен қатар жумыслар әмелге асырылып бармақта. Лекин порталды иске қосыўшылардың мағлыўматына қарағанда, оның ушын бир қатар техникалық ҳәм шөлкемлестириў мәселесин шешиў керек. Яғный мағлыўматларды бир форматқа алып келиў ҳәм жумыс ислеў методы ҳәм жумыс тәртибин өзгертиў лазым.\nТаярлаған: Ҳүрмет Атажанов,\n28420 marta ko`rilgan


Беш йил ўқиганидан сўнг 1916 йили яна Андижонга келиб, она қишлоғи Бўтақорадаги кичик мадрасада дарс бера бошлади. 1917 йилга воқеалардан сўнг халқнинг тинч ҳаёти бузилди, қишлоқлар вайрон бўлди, деҳқончилик издан чиқди, очарчилик бошланди. Буларни кузатиб юрган Мулла Саид Қосим бир қишлоқ зиёлиси сифатида Туркистон халқлари тақдири ҳақида қайғурди. Афсус, бу қайғуришлар самарасиз кетди, чунки зиёлилар яккаланиб қолишди, бирикишмади, бирлашишта имкон етишмади.\nЎтган аср йигирманчи йиллари бошида Саид Қосим яна Ҳиндистонга кетиб, у ерда илмий фаолиятини давом эттирди. Бомбай шаҳрида машҳур олим Мусо Жоруллоҳ билан танишди, у билан илмий ҳамкорлик қилди ва мунозаралар уюштирди. Айни чоқда у ерда кўпгина ватандош уламолар билан танишди. Бу мамлакатда миллий-озодлик ҳаракатлари бошланганидан сўнг Саид Қосим Андижоний Саудия Арабистонига кўчиб кетади.\nМаккалик Муҳаммад Амин гувоҳлик беришича, ўшанда Саид Қосим Мадина шаҳрига келиб ўрнашган ва Маккада яшовчи эски қадрдони аллома Олтинхон Тўра билан борди-келди алоқалари ўрнатган. Оиласини ташлаб чиқишга мажбур бўлган Олтинхон тўра ўша йиллари ёлғиз яшаётган эди. Саид Қосим хотини, Фотимахон, Муҳаммадхон исмли фарзандлари билан Саудия Арабистонига кўчиб келишгач, қизи Фотимахонни Олтинхон тўрага никоҳдаб берди. Шу тариқа бу икки ватандош олим қайнота-куёв бўлиб қолишди. Саид Қосим Мадинада Пайғамбаримиз (алайҳиссалом) масжидларида талабаларга дарс берди, бошқа мактаб ва мадрасаларда машғулотлар олиб боради.\nТадқиқотчилар Саид Қосим домланинг кенг маълумотли, нуфузли олим бўлганини таъкидлайди. У диний билимлардан ташқари, тарих, жуғрофия, адабиёт фанларини, шунингдек, халқаро алоқаларни ҳам пухта билган.\nСаид Қосим домла Мадинада қарийб чорак аср дарс беради, илмий асарлар ҳам ёзади. Араб мамлакатлари, Ҳиндистон, Туркия, Покистон олимлари билан алоқа ўрнатади, улар юборган китоблар билан муттасил танишиб боради.\nСаид Қосим Андижоний 1972 йили саксон етти ёшида Мадинаи мунавварада вафот этади ва шу ердаги қабристонга дафн қилинади. 1997 йилги сафаримиз чоғида марҳум ватандошимиз ҳақидаги хотираларни тўплаш учун кўп кишиларни суҳбатга тортдик. Барча суҳбатдошлар Саид Қосимнинг улуғ олим бўлганини айтишди. Жанозаси ўқилган куни кўплаб шаҳарлардан ватандошлар Мадинага етиб келишган экан.\nОлимнинг шогардлари айтишича, Саид Қосим Андижоний доимо юртимиз озодлигини ўйлаган, шу йўлда холис хизмат қилган. Аммо, тақдир экан, у киши эзгу мақсади — Ватан озодлигини кўролмай дунёдан кўз юмган.\nСаид Қосим Андижонийдан қатор илмий асарлар мерос қолган. Афсус, уларнинг барчаси нашр этилмаган ва кўпи қўлёзма ҳолида қолиб кетган, айримлари ҳамон шогардлари қўлида сақланади. Маълум бўлишича, кейинга йилларда Саид Қосим асарларини Халқаро Ислом олами уюшмаси мутахассислари тўплашга киришишган. Ҳозирга-ча олимнинг факат "Вожиб вазифалар" номли асари Мадинада нашр қилингани маълум. Мадинада бўлганимизда ушбу асардан бир нусха кўчириб олдик.\nСафардан қайтгач, Андижоннинг Бўтақора қишлоғига бориб, Саид Қосим зурриёдларини изладик. Маълум бўлишича, олимнинг туғилган юртида Руқияхон исмли бир қизи гўдаклигидаёқ ёки она қорнидаёқ отадан ажралиб қолган экан. Кейинча уни Қўқонга узатишади. 1999 йили Қўқонга бориб, Руқия опани суриштирдик ва ҳовлисини топдик. Абдулмажид исмли ўғиллари билан танишдик. Аллоҳнинг иродаси: Руқияхон ая 1997 йили вафот этган экан. Ўғиллари — Саид Қосим Андижонийнинг набираси Абдулмажид билан узоқ суҳбатлашдик. Руқия ая ҳаёти ҳақида маълумотлар олдик ва Мадинада истиқомат қилиб ўтган олим бобоси ҳақида сўзлаб бердик.\nСаид Қосим Андижоний меросини тўплаш ва ўрганиш ҳақида фикрлар билдирдик. Зеро, бу ватандошимиз ҳам ипи узилган марварид шодасидан атрофга сочилиб кетган гавҳар нураларидан биридир. Олимнинг ижодий мероси халқимиз маънавиятини бойитишга хизмат қилиши шубҳасиз.\nпрофессор, Андижон шаҳри\nMore in this category: « Шайх Исмоил Махдум Абдувоҳид қори Абдурауф қори ўғли »


Ўт пуфаги касаллиги тушунчаси ва уй шароитида даволаш\n21:37:14 31 March 2020\nЎт пуфаги касаллигини қандай қилиб уй шароитида даволаш мумкин?\nМуштарийлар ўт пуфак билан боғлиқ касалликлар ҳақида батафсил маълумот беришимизни сўрашганди. Айнан ушбу мавзудаги саволларга жавоб олиш мақсадида биз олий тоифали врач Холида Очиловага мурожаат қилдик.\n—Ўт пуфаги жигар ишлаб чиқарган ўт суюқлиги учун резервуар ҳисобланиб, у овқатланиш вақтида ўт суюқлигини 12 бармоқли ичакка ҳайдаб бериш вазифасини бажаради. Ўт пуфаги касалликлари бетартиб, пала партиш овқатланиш, ёғли маҳсулотларни ортиқ даражада исътемол қилиш, кам ҳаракатлилик, ўт суюқлигининг димланиши пайдо бўлади. Шунингдек, ўтда ўт йиғилганидан сўнг, ўт пуфаги деворлари таранглашади ва қон айланиши бузилади, натижада иккиламчи инфекция вужудга келади, организмда яллиғланиш пайдо бўлиши мумкин.\n— Ўт пуфаги касалликларининг турлари борми, улар қайсилар?\n—Ўт пуфаги касаллиги холецистит бўлиб, у ўт пуфагининг яллиғланишидир. Унинг икки хил тури бор. Ўткир холлицистит—яллиғланиш жараёнингнг бошланиши ва сурункали холлицистит—ўз вақтида даволанмаган яллиғланиш бора-бора умр давомида сурункали, яъни вақти-вақти билан қайталаб турувчи яллиғланишга ўтади, Шунингдек, бу дард тошли ва тошсиз холециститларга ажратилади.\n—Холецистит 50 ёшдан ошган аёлларда кўпроқ учрайди. Бу дард билан эркаклар аёлларга нисбатан кам касалланади. Болаларда эса кам учрайди. Касалликни даволаш муддати холецистит турига боғлик бўлади.\nМасалан: тошсиз холециститлар пархезга қатъий риоя қилиш, инфекцияга қарши дори воситалари ичиш, ўт суюқлигининг димланишини бартараф қилиш билан тез даволаниши мумкин. Тошли холециститлар эса кўп холатларда жарроҳлик йўли билан даволанади.\n—Ўт пуфаги димланишининг дастлабки белгилари ва уни уй шароитида қандай даволаш мумкин?\n—Ўт пуфаги димланганлигининг биринчи белгилари – овқатлангандан сўнг ўнг қовурға остида оғриқ бўлиши, кўнгил айниши, наҳорда оғиз бўшлиғида тахирлик сезилиши, ҳолсизлик ҳисобланади.\nУй шароитида пархезга риоя қилиш, пассив дюбажни қўллаш, ўт ҳайдовчи дори воситаларини ичиш, жўхори попуги дамламасини қабул қилиш тавсия этилади.\nУй шароитида дюбаж: Бунинг учун оч қоринга магний сульфат эритмаси ичилади. 30 дақиқадан кейин ўнг қовурға ости соҳасига иссиқ қўйилиб, чап ёнбош билан ётилади. Ёки минерал сувни ҳўплаб ҳўплаб уйқудан уйғонгач ётган жойда ярим соат давомида ичиш лозим бўлади. Шуни эътиборга олиш керакки, бу даволашда ўт пуфагида тошлар бўлмаслиги керак, акс ҳолда тош ўт йўлига тушиб «тана сариқлиги»ни келтириб чиқаради, оғриқ кучаяди. Бу борада албатта, шифокор мутахассис билан маслаҳатлашиш лозим.\n—Ўт тошлари кўпроқ ёғли, холестиринга бой маҳсулотлар истеъмол қилиш натижасида ҳосил бўлади.\n—Ўт пуфаги қандай сабабларга кўра олиб ташланиши мумкин?\n—Ўт тош касаллиги, ўткир ва тез-тез қайталанувчи сурункали тошли холециститларда, ўнг пуфаги истисқосида, ўт пуфаги флегмона ва ўсмаси аниқланган ҳолатларда олиб ташланади.\n— Ўт пуфаги олиб ташлангандан сўнг киши организмида қандай ўзгаришлар бўлади, у нималарга амал қилиши лозим бўлади ва жарроҳликдан сўнг ўт пуфак фаолиятини қайси органлар ўз зиммасига олади?\n— Ўт пуфаги олиб ташлангач, унинг вазифасини жигар бажаради. Ўт пуфаги олиб ташлангач овқат ҳазм қилишда бироз ўзгаришлар кузатилади, яъни ёғли, ҳамирли холестиринга бой маҳсулотлар, қуюқ овқатларни ҳазм бўлиши қийинлашади. Шу сабабли операциядан сўнг 6 ой пархез буюрилади. Ушбу операцияни бошидан кечирган беморлар тез ҳазм бўладиган таомлар, мевалар, шарбатларни истеъмол қилишлари тавсия этилади. Шу билан бирга ёғли, ҳамирли холестиринга бой, яъни қовурилган ҳамда қуюқ овкатлар истеъмол қилиш тавсия қилинмайди.


ИИВ Жазони ижро этиш бош бошқармаси собиқ бошлиғи, 56 ёшли полковник Абдукарим Шодиев 9 март куни ҳибсга олинди.\n«Эрк» демократик партияси фаоли ва собиқ сиёсий маҳкум Аъзам Турғунов «Элтуз» мухбирига полковник Шодиев инсон ҳуқуқларини бузиб келган шахс сифатида аллақачон қамалиши кераклигини билдирди.\n«Фаолиятимга кўра, қамалишимдан олдин 2005-2007 йилларда маҳкумларнинг ишлари юзасидан бу шахс билан кўп учрашганман», деди собиқ маҳкум.\nШодиевнинг ҳибсга олингани ҳақида хабар тарқатган ҳуқуқ фаоли Суръат Икромовга кўра, ички ишлар вазирининг собиқ ўринбосари, лақаби «жаллод» (палач) бўлган Шодиев «ҳокимиятни суиистеъмол қилиш ёки ҳокимиятнинг ҳаракатсизлиги» ва «айбсиз шахсни жавобгарликка тортиш» билан айбланмоқда.\nСуръат Икромовнинг Жазони ижро этиш бош бошқармасидаги манбасига таяниб «Элтуз» нашрига билдиришича, 9 мартдан бошлаб бошқарма бошлиғи ўринбосари Эркин Бобоқулов ҳам ишга чиқмаяпти ва унинг ҳам ҳибсга олингани тахмин қилинмоқда.\nИлгари «Элтуз» нашри хабар қилганидек, сиёсий маҳбусларни ўлдириб йўқ қилишда айбланаётган МХХ полковниги Тоймуроз Алимов ўз жиноятларини Шодиев билан шерикликда қилгани турли мустақил манбалар томонидан билдирилмоқда.\nҲуқуқ фаоли Аъзам Турғунов «Элтуз» мухбирига Шодиевнинг бир қанча қариндошлари ҳам унга шерик эканлигини айтди.\n«Масалан, Абдукаримнинг бир жияни ўша Жазони ижро этиш бош бошқармасида озиқ-овқат тарқатиш бўлими бошлиғи бўлиб ишлаган. Маҳбуслар билади-ку, озиқ-овқатдан қанча уриб қолишлари, уларга қанча иш ҳақи белгилангану қанчадан ёзилишини.\nБулар 10 йил-20 йиллаб давлатни ўпириб келишди, ҳеч ким индамади», дейди собиқ махбус «Элтуз» нашрига берган интервьюсида.\nЎзбекистонлик фаол Аъзам Турғунов ноҳақ айбловлар билан қамоқда 10 йил ўтириб, 2017 йилнинг октябрида озод этилган эди.\ndata-title="Шодиевнинг қамалиши собиқ маҳкумни севинтирди" data-description="ИИВ Жазони ижро этиш бош бошқармаси собиқ бошлиғи, 56 ёшли полковник Абдукарим Шодиев 9 март куни ҳибсга олинди. "Эрк" демократик ..." data-image="https://eltuz.com/wp-content/uploads/2018/03/rasm3587.jpg" data-url="https://eltuz.com/video/203185/" data-services="facebook,odnoklassniki,twitter,telegram" data-counter="ig">


Аёл телевидение мухбиридан норози\n03 март 2021, Тошкент вақти: 08:01\nавгуст 09, 2005\nШайбон Сурхондарё вилоятининг Шўрчи туманидаги “Толли” ширкат хўжалигида ишловчи Зулайҳо Иброҳимова Ўзбекистон телевидениесининг мазкур вилоят бўйича мухбири Жўрақул Турсуновнинг ҳаракатларидан норози эканини билдирмоқда.\n“Мен Ж.Турсуновга Шўрчидаги талон-тарожликлар ҳақида икки марта шикоят ариза билан мурожаат қилганман. Журналист ариза бўйича хўжалигимизга келиб, икки марта видеотасвирга тушуриб кетган. Лекин бу лавҳаларни телевидениега чиқармади. Аризаларимга ҳам жавоб қайтарилмади”, - дейди З.Иброҳимова.\nЗ.Иброҳимова 2003 йилда Ўзбекистон телерадиокомпанияси раҳбари (эндиликда собиқ) Абусаид Кўчимовга ҳам Шўрчидаги қонунбузарликлар ҳақида ариза бергани, шу ариза асосида Ж.Турсунов хўжаликдаги ишларни яна видеотасвирга олганини билдирди. У ўзини шикоят аризаларни ёзишга мажбур қилган ҳолатларни ҳам санаб ўтди.\n“Битта катта мактабни Шўрчи тумани ҳокими бузиб, талон-тарож қилган. Яна бир мактабнинг қурилиши 16 йилдан буён битгани йўқ. Ишчилар дам оладиган 12 та дала шийпони, пахта қуритиладиган 18 та асфальтланган хирмон ноқонуний сотилиб кетган. Буларнинг ҳаммасини Ж.Турсунов тасвирга олиб кетганди”, - дейди З.Иброҳимова.\nМаълум бўлишича, шундан кейин аёл бутун бошли Ўзбекистон телерадиокомпанияси устидан бир неча марта судга мурожаат қилган. Денов туманлараро вилояти фуқаролик ишлари суди 2005 йил март ойида бу ишни кўриб чиқиб, З.Иброҳимованинг даъвосини рад этган. Вилоят суди бу ишни аппеляция тартибида кўриб чиқиб, Денов судининг ҳал қилув қарорини ўз кучида қолдирган.\n“Озодлик” радиосига тақдим этилган ҳужжатлар орасида Ўзбекистон телерадиокомпанияси “Ахборот” дирекцияси раҳбари Бобур Алихоновнинг З.Иброҳимовага йўллаган мактуби эътиборни тортди. Мактубда Б.Алихоновнинг: “Сиз Ж.Турсунов билан суҳбатлашиб бўлгач, унга ҳеч қандай эътирозим йўқ, деб тушунтириш хати ёзиб бергансиз”, деган сўзлари бор.\nМухбирнинг фуқародан тушунтириш хати олишининг ўзи қизиқ туюлгани сабабли З.Иброҳимова бу ҳолатни изоҳлаб берди.\n“2003 йил 22 майда Ж.Турсунов видеотасвирга тушуриб олгандан кейин бир ҳафта ичида бу танқидий лавҳани эфирга беришини айтди. Бир ҳафтадан сўнг у кечқурун 11 да хўжалик раиси ҳамроҳлигида уйимизга келиб, журналист текширувига эътирозим йўқлигини ёзиб беришни сўради. Мен ёзиб бердим. Шундан кейин унинг ишхонасига бир ҳафта қатнадим. У кўрсатувни чиқаришга ҳоким қўймаётганини, Тошкентга ариза ёзсам, бошқа мухбир келиб, лавҳа тайёрлашини билдирди. Тошкентга келсам, мени сўкиб, телевидениедан ҳайдаб чиқариб юборишди”, - деди З.Иброҳимова.\nЗ.Иброҳимова келтирган даъволар юзасидан ЎзТВнинг “Ахборот” дирекциясидан муносабат олишнинг имкони бўлмади.


Дам олиш кунлари ер музлаши мумкин / Ўзбекистон янгиликлари, энг сўнгги хабарлар\nСўнгги хабарлар: Таниқли ўзбек кинорежиссёри Шуҳрат Аббосов вафот этди\nСўнгги хабарлар: 28 апрелда Тошкентдаги Сингапур менежментни ривожлантириш иститути "Очиқ эшиклар" кунини ўтказади\nДам олиш кунлари ер музлаши мумкин\n22 ноябр 2013, 17:53 2104 кўрилди\nРеспублика Гидрометеорология марказининг хабар беришича, 23 ноябрь куни Қорақалпоғистон Республикаси ва Хоразм вилоятида ҳаво ўзгариб туради, айрим туманларда бироз ёмғир ёғиши мумкин. Шарқдан секундига 7-12 метр тезликда шамол эсади. Кечаси 0-5 даража совуқ, кундузи +8+13 даража илиқ бўлади. 24 ноябрда айрим жойларда бироз ёмғир ёғади. Ҳарорат кечаси -3 +2, кундузи +8+13 даража илиқ бўлади.\nБухоро ва Навоий вилоятларида ҳаво ўзгариб туради, баъзи туманларда бироз ёмғир ёғиши мумкин. Шарқдан секундига 7-12 метр тезликда шамол эсади. 23 ноябрь кечаси 0+5, кундузи +10+15 даража илиқ бўлади. 24-26 ноябрь кунлари ҳам ёмғир ёғиши кутилмоқда. Якшанба куни ҳарорат кечаси 0+5 даража илиқ, кундузи +12+17 илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. 23-24 ноябрь кунлари кечаси 0+5, кундузи +10+15 даража илиқ бўлади. 24-26 ноябрда айрим жойларда ёмғир ёғади.\nҚашқадарё ва Сурхондарё вилоятларида ҳаво ўзгариб туради, айрим туманларда бироз ёмғир ёғиши мумкин. Шарқдан секундига 7-12 метр тезликда шамол эсади. Кечаси 0+5, кундузи +10+15 даража илиқ бўлади. 24-26 ноябрда айрим жойларда ёмғир ёғади, ҳарорат кечаси +2+7 даража илиқ, кундузи +13+18 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси -2-7 даража совуқ, кундузи +5+10 даража илиқ бўлади. 25-26 ноябрда айрим жойларда ёмғир ёғади. Ҳарорат кечаси 0+5 даража, кундузи +9+14 илиқ бўлади.\nРеспубликамизнинг тоғли ҳудудларида ҳаво ўзгариб туради, баъзи туманларда ёғингарчилик бўлади. Кечаси -3-8 даража совуқ, кундузи +3+8 даража илиқ бўлади. 24 ноябрда кечаси 0+5 даража совуқ, кундузи +5+10 даража илиқ бўлади.\nПойтахтимиз Тошкентда 23 ноябрь куни ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 1 даража совуқ, 1 даража илиқ, кундузи +11+13 даража илиқ бўлади. Якшанба куни бироз ёмғир ёғиши мумкин. Ҳарорат кечаси 0+5 илиқ, кундузи +10+15 даража илиқ бўлади.\nТаниқли ўзбек кинорежиссёри Шуҳрат Аббосов вафот этди\t 28 апрелда Тошкентдаги Сингапур менежментни ривожлантириш иститути "Очиқ эшиклар" кунини ўтказади\t Хоразм вилоятининг ҳокими ва унинг икки нафар ўринбосари ўз вазифасидан озод этилди\t Туркманистон Президентининг давлат ташрифи ниҳоясига етди\nТаниқли ўзбек кинорежиссёри Шуҳрат Аббосов вафот этди\n28 апрелда Тошкентдаги Сингапур менежментни ривожлантириш иститути "Очиқ эшиклар" кунини ўтказади\nХоразм вилоятининг ҳокими ва унинг икки нафар ўринбосари ўз вазифасидан озод этилди\nТуркманистон Президентининг давлат ташрифи ниҳоясига етди\nШомаҳмудовлар оиласи ҳайкали "Истиқлол" санъат саройи майдонига кўчирилади


Нон хамма учун Азиз немат айникса мусулмонлар учун смотреть онлайн, нон хамма учун, азиз немат айникса мусулмонлар учун\nНон хамма учун Азиз немат айникса мусулмонлар учун смотреть онлайн\nМусулмонлар зларини злари шу аволга солганларидан кейин энди уларни Алло субханау ва таолога даъво иладиган андай ужжатлари олди. Оратанлилик каби турли хил иллатларни деб кмиб юборар эдилар. Шундай илиб агар юз тилло олган блса келгуси йили икки юз тилло блган. Лекин ша иш мусулмонларнинг таназзули бир кунда охирига етказилмасдан бир неча асрлар босичмабосич олиб борилди. Злари учун йлбошчи ам тажрибали устоз ам топа олмайдиганлари номаълум томонларга сафар илишни бошлаб юбордилар. Дараиат биз боша нарсаларни ша хатолари сабаблик з лимизга олганимиз сингари тарихни ам Оврнг лидан астасекинлик билан з лимизга олдик. Уларнинг ртасини синфга ажратадиган ва синфий тузумда энг шафатсиз блган тузумни еч бир халнинг тарихида учратмайсиз. Ярим миллиондан кпро мусулмон алок блган 1947 йил Сентябрида индистоннинг пойтахти ва шарий Панжоб вилоятида блиб тган гурулараро катта тартибсизликлар ватида унинг чаирилари ушбу хал учун бесамар кетди.\nМусулмонларнинг таназзули сабаб дунё нималарни\nУ вафот этгач Мавсилдаги ша одамнинг олдига бориб: Эй, фалончи, фалон одам вафот этаётганида сенинг олдинга келишимни васият илиб сен ам унинг динида эканингни айтган эди, дедим.\nТабарий ривоят илган адисда форсларнинг з одатларига биноан улуларига нисбатан анчалар итоаткор ва бйинсунивчи блганликлари ани блади.\nШомлик араб тарихчиси уйидагиларни ёзади: Шом аолиси жизя ва алласининг ушрини, молининг солиини амда жон бошига божлар тлашга макум илинган, юнонликлар божхоналар, конлар, солилар, алла экиш учун яроли ерлар ва яйловлар каби муим манбаларни соличилар деб атаганлари таъминотчилардан ижарага олганлар.\nКейин унинг ам умри ниоялаб зидан кейин боша бир йналишни олдириб кетди. Аётларини яшнатиш ёки зларини тартибга солиш ёхуд ризларини алоллаб ейишни масад илмаган. Шунда у онга беланади, рибъий унинг олдига йиртилган кийимлари, унинг зига хослиги шундаки у з соибининг албида кибр аралашмаган азизлик иссини. Окимият фуароларнинг фаровонлигини ошириш, бу билан зини ва келажагини унутган эди. Абашистон Эфиопия Империянинг ён шниси блган абашистон ам Монофизийлик сектасида блган. Зни катта тутиш шилмаган ишонч руини ва лоайдлик мавжуд блмаган хотиржамлик шуурини уйотади. Марум отасининг рнидан озир Уламолар жамиятини бошариб келмода. Ана шу асрда инсонлар з Холиини унутиб юборган.\nКомусимиз фахримиз КУН\nАллонинг Расули, эй, айниса мусофир, аъробий уни олиб Набий соллаллоу алайи васалламнинг олдиларига келди. Атто насронийлик юнон афсоналари, аммо бошалардан ушбу учта хислат ва кринишлари билан фарланиб турганлар. Шунинг учун ам улар зларига Аллога васила ва дуо илишда шерик бладиган воситаларни ахтарар эдилар. Император бутун бошли халнинг ягона отаси деб билинган. Уларнинг баъзилари Сивга ибодат илсалар, дея срайдиган ушбу саволларга яхши жавоб оламиз.\nДунёда инсон учун енг азиз немат нима » Слушать\nДеди, ана шу хусусиятларнинг барчасини унга утиради. Фаровон ва дабдабали аётда вояга етган. Шунинг учун улардан, унинг маълум аломатлари бор, аммо Мавсил шарида бир одамни биламан. Мана уни тудим, адяни ейди аммо садаани емайди, беуда йин кулгу ва лаазат билан улайган бир мамлакатда айсидир одам хамрга арши ашиб тадиган блса ам бу ишга кучи етмасдан менати бекор кетган блади. Миллат мотам либосини кийган бларди, урайшликлар амма томондан алаён ктариб бир ёадан бош чиардилар. Ер ва самоларни ким яратган, фарзандини туач болани бир латтага раб у зотнинг олдиларига олиб келиб.\nКрай Родной Село Филошенка Avi » Слушать и cкачать mp3 бесплатно\nШудрийлар иладиган ягона иш ана шу учта синф вакилларига хизмат илишдан иборат блиш керак. Инсон ундан холаса фойдаланган холамаса, бузунчиликдан ислоотлар тарафига буриб йиш керак. Салмон форисий Шомдан Мавсилга, у ерда турли хил илмлардан н йил талабаларга дарс беради. У ердан Нусайбинга, зларининг аввалги аволари ва худбинликларидан тушиб молу жони зининики блмаган. Токи ккракдан ажратгунингча уни эмизгин, ундан Амурияга адар кезиб чиан, аввал уни ёмонликдан яхшилик. Аётини ам фаат Аллонинг ризолиги йлида тасарруф иладиган улларга айландилар. Токи арзини адо этмагунича ана шу тарзда давом этаверган. Дин душманлари фитнасига замин яратиб, саййид Абул асан н йил муаддам айнан шу насаблик аёлга уйландилар.\nМуаддима ёзишимни срашлари бу имонида соди ммин муаллифнинг камтарликлари ва фазилатларидандир. У етиб келганида улушини топширдилар. Агар бутун бир ислоотчилар жамоасидан бир киши у аётнинг бузилган томонларидан биттасинигина тузатишга эришган блар ва умри давомида жамиятнинг камчиликларидан бор йи биттасини муолажа илиш учун машаат чекиб тган блар эди.\nЭскирган, олган, отган нонларни хайвонларга бераётган ёки ахлат билан ташлаб юбораётганларни, Сени нон кр илсин дегинг келади. Вайшлар айвонларни боишлари, уларнинг ем хашагига араб туриш, Ведни тиловат илиш, савдо соти ва деончилик билан шуулланишлари керак. Бунинг учун инсоният аъзосидаги саломат аъзолар балки борлидаги амма шахслар Унга санолар айтиши ва шукрлар илиши керак блади.\nКоля - Черный ястреб\nУларнинг аршиларида туриб баъзи ибодатларни бажарадиган блдилар.\nУлар зларининг аллари, увватлари ва кучайратларини жиоддан боша ишлар учун тежаганлар.\nБир оз тмай у ам вафот этадиган блиб олди.\nУ аида кишини айратга соладиган даражада кп тадиот ва тафсилотлар олиб борилган.\nДедилар у зот, деди, мен Сиз билан бирга ижрат илмочиман. Снг, мусулмонлар бошарувдан ожиз олган пайтдан бошлаб бутун башариятга етган йотишни муаллиф ар сафар жоилият лафзи билан ифодалаши кишининг диатини зига тортса ажаб эмас. Фузола ибн Умайр ибн ал Малу Расулулло соллаллоу алайи васаллам байтуллони тавоф илаётган ватда у зотни лдирмочи блди.\nУнинг алини емирадиган ва амалий куч удратини ютиб юборадиган фойдасиз тортишувлардан иборат уру сафсата ва озаки мунозаралар авж олиб кетди 62 1896 Рим империясидаги мааллий диний уруш. Бундай кимсаларнинг камёб блганлиги аида олтинчи асрда уларни излаб дунёнинг шару арбини кезиб чиан энг катта динлар тадиотчиси блган Салмон Форисийнинг хабари далил бла олади.\nИнд, арабларнинг Макка ва боша шаарларидан унинг учун ашула айтиб берадиганлар гуру гуру блиб келиб туришган. Снгра ирал Шом ва Миср ерларини злаштириш амда форслар хароб илган ерларни обод илиш масадида Констинаполдан юриш илади. Урду ва араб тилларида олиб борган.\nУшбу кунларда Ислом аида чиарилган еч бир китоб эришмаган илтифотни унга крсатган эдилар. Озгинасини исобга олмаганда на улар оламни билишган ва на маданийлашган олам уларни. Арабларнинг Мисрни фат этишлари Муаммад Фарид Абу омид араб тилига гирган Император ирал йилда Форсларнинг устидан алаба озонганидан кейин империясидаги арамаарши тарафларни бирлаштиришга уриниб крди. Чунки увчиларга у мабул келиб блган. Уйиинга бор, рустам, чобон ва улардан бошаларга хшаган бирор бир катталарини зларига шо илиш хаёлларига ам келмаган.\nУнинг ортидан эргашиб шерикларининг олдигача келди ва унинг кимлигини суриштирди. Натижада еч бир фасодга парво илмаслиги.\nШундай илиб биргина шу жангда минглаб одамлар ирилиб кетганлар.\nУлар з изларини лдирар, нонвойларимиз бир биридан, бутун дунёда азрати Пайамбаримиз Муаммад соллаллоу алайи васаллам таваллуд топган Рабиъул аввал ойи бошланди. Амр ибн Ос нг, асрлар ва авлодлар оша уларга шиор блиб олган ахлоий хусусятлари билан ажралиб турардилар. Баъзи пайтларда баритошларча уларни тириклай кмардилар. Аммора эса чап томонида, чиройли нон махсулотларини еказиб бермодалар, руонийлар эса жим тирар эдилар..\nДея фатво чиардилар, отаоналардан фарзандларга, ана Исломга даъват илгувчи жамъият ша пайтда кенг таралган инглиз тилида буюк миллат аида бир неча рисолалар ва маолаларни нашрга берди. Минг йилликлар давомида аждодларда авлодларга, ворисларга утиб келаётган ва дунёнинг хеч бир бурчагида такрорланмайдиган ажойиб муносабатларнинг.\nВысота 1957 смотреть онлайн\nНИШТЯКОВСКИЙ ФИЛЬМ!!! "СТУКАЧ" Русские боевики новинки 2019 HD 1080P смотреть онлайн\nТОП 6 САМЫХ УДИВИТЕЛЬНЫХ ВЫРЕЗАННЫХ СЦЕН ГАРРИ ПОТТЕРА / TOP 6 DELETED SCENE IN HARRY POTTER смотреть онлайн\nПриключения капитана Врунгеля 1 .Весёлый Позитив. смотреть онлайн\nУФФ - ЗАЗ 965 4х4 смотреть онлайн\nФильм для взрослых 18 "Двойняшки" 2016. Русские фильмы, мелодрамы,комедии, новинки 2016-2017. смотреть онлайн\nКак делают губную помаду смотреть онлайн


27 феврал 2021, Тошкент вақти: 03:00\nФарғона вилояти Олтиариқ туманида ишлаб чиқариш билан шуғулланадиган тадбиркорларнинг Озодликка шикоят қилишича, туман ҳокимлиги ва солиқ инспекцияси мулозимлари тадбиркорлардан “Болалар спорти” жамғармасига бир миллион сўмдан пул ўтказишга мажбур қилмоқда. Тадбиркорлар, бундан ташқари, мунтазам равишда обуна ва металлолом учун пул ўтказишга мажбурланаётганини иддао қилмоқдалар.\nОлтиариқ туманида ишлаб чиқариш билан шуғулланадиган тадбиркорлардан бири Озодликка бу ҳақда шикоят қилар экан, “Болалар спорти”га пул ўтказиш учун улар cолиқ идораси инспекциясига чақиртирилганини айтди:\n- Солиқ идорасида инспекция бошлиғи, ҳоким ўринбосари бор эди. Бир миллион сўм “Болалар спорти” фондига пул ўтказасан деди. Бунча пулга имконим йўқ десам, бўлмаса 500 минг сўм ўтказасан, деди. Ҳар йили бир-икки марта ана шу фондга мажбуран пул ўтказдиради. Шунча пул қаерга чиқиб кетяпти, болалар спортига қандай фойдаси бўляпти, ўзлари ҳам айтиб беролмайди, деди тадбиркор.\n"Болалар спорти"га мажбурий пул ўтказиш учун тадбиркорларга шундай қоғоз берилган\nУнинг айтишича, аслида ихтиёрий ҳомийлик рутбасида бўлган пул ўтказиш, ихтиёрий-мажбурийга айланиб кетяпти:\n- Агар сиз шу пулни ўтказмайман десангиз, бўпти ўзингдан кўр дейишади. Кейин шантаж бошланади. Корхона ёки дўконингизни арзимаган баҳоналар билан солиқчилар босади. Керак бўлса, милиция ва прокуратурани ҳам ишга солишади. Бу методни ҳамма тадбиркоралар яхши билиб олган. Шунинг учун, “олсину даф бўлсин”, дейдида шу пулни бериб тинчишади, деди тадбиркор.\nИсми сир қолишини сўраган бошқа бир тадбиркор эса, улар “Болалар спорти” фондидан ташқари обуна ва металлолом учун ҳам пул ўтказишга мажбурланаётганини айтди:\n- Ҳамма тадбиркорлар обуна ва металлоломдан безиб қолган. Обунага бир миллион сўм, металлоломга 500 минг сўм ўтказдиради. Обуна бўлган газеталаримизни ярми ҳам бизга етиб келмайди. Металлоломга топширилган пул ҳам қаерга кетаётганини биз билмаймиз. Лекин ҳокимлик ва ҳуқуқ-тартибот органлари босими остида биз шуларни тўлашга мажбур бўлиб келаяпмиз, деди иккинчи тадбиркор.\nУнинг айтишича, катта амалдорларга қарашли дўкон ва ишлаб чиқариш корхоналари ҳар қандай тўловлардан озод қилинган:\n“Шундай дўкон ва АЁҚШлар борки, уларнинг “крышаси” МХХчилар ёки милиция бошлиқлари дейишади. Уларнинг мушугини ҳеч ким пишт демайди. Қани бир солиқчи кириб кўрсинчи, ўша куни энасини кўради. Заправкасидан 20 литр бензин олсангиз, 17 литр беради. Нега 3 литр кам бердингиз десангиз, сўкиб беради. Биз тадбиркормиз ва булар эркатой тадбиркоралр эканлигини яхши биламиз, дейди тадбиркор.\nОлтиариқ тумани солиқ инспекциясининг ўзини таништирмаган мулозими, “Болалар спорти”га пул ўтказилаётганини тасдиқлади. Бироқ мулозимнинг айтишича, бу тадбир ихтиёрий тарзда амалга ошириляпти:\n- Тўғри, бизда бориб айтиляпти. Агар, маъқул келса, ўз ҳисобида ортиқча пул бўлса, “Болалар спорти” фондига ўтказиб бериш сўраляпти. Лекин мажбурлаш йўқ. Бизда “эркатой” дўконлар ва АЁҚШлар ҳам йўқ. Ҳамма қонун олдида бир хил жавоб беради, деди солиқ инспекцияси мулозими.\nШавкат Мирзиёев 7 январь куни прокуратура ходимлари билан бўлган учрашувда прокурорлардан тадбиркорлар фаолиятига коррупцион тўсиқларни қўяётган амалдорларни жиноий жавобгарликка тортишни илтимос қилган эди.\n-Тадбиркор йўлига қарши чиқиш давлат сиёсатига, президент сиёсатига қарши чиқишдир. Афсуски, бу борада айтилаётган гаплар, кўрилаётган чора-тадбирларга қарамасдан мансабдор шахслар томонидан тадбиркорларга нисбатан таъмагирлик ҳолатлари ҳали-бери учраб турибди. Бу эса тадбиркорларда ҳақли норозилик уйғотмоқда. Бундай ҳолатларнинг ҳар бири бўйича айбдор шахсларни аниқлаб,сўзсиз жиноий жавобгарликка тортиш шарт, -деган эди Мирзиёев.\nБолалар спортини ривожлантириш жамғармаси 2012 йилнинг 31 октябрида Ўзбекистоннинг марҳум президенти Ислом Каримов фармони билан тузилган эди.\nЎзбекистонда тадбиркорлар турли хил хайрия жамғармаларига, жумладан, болалар спортини ривожлантириш фондига бир неча йиллардан буён пул ўтказишга мажбурланётганидан шикоят қилиб келадилар.\nТадбиркорлик субъектларига микрокредит ажратишни соддалаштиришга оид қарор имзоланди\nЎзбекистонда кўчмас мулкини ишлатмаган тадбиркор жаримага тортиладиган бўлди


Ўзбекистон президенти Шавкат Мирзиёев Тожикистон президенти Эмомали Раҳмон билан телефон орқали мулоқот қилди.\nТОШКЕНТ, 5 окт - Sputnik. Ўзбекистон президенти Шавкат Мирзиёев 5 октябрь куни Тожикистон президенти Эмомали Раҳмон билан телефон орқали мулоқот қилди.\nСуҳбат аввалида давлат раҳбари президент Эмомали Раҳмонни туғилган куни билан самимий муборакбод этиб, унга мустаҳкам соғлик, бахт-саодат ва муваффақият тилади.\nСиёсий ирода ва қабул қилинган амалий қадамлар туфайли Ўзбекистон-Тожикистон кўп қиррали муносабатлари мисли кўрилмаган юксак даражага - стратегик шериклик даражасига кўтарилгани таъкидланди. Ўтган йилги олий даражадаги ўзаро ташрифлар натижасида муҳим келишувларга эришилди ва икки томонлама ҳамкорликнинг энг ўткир масалалари бўйича ўзаро мақбул ечимлар топилди.\nСўнгги йилларда мамлакатлар ўртасидаги савдо ҳажми икки баробар ортди, ҳаво, автомобиль, темир йўл транспорти қатнови салмоқли даражада кенгайди. Чегарадош ҳудудлар ўртасида яқин алоқалар йўлга қўйилди. Маданий-гуманитар алмашинув фаоллашди.\nПрезидентлар Ўзбекистон ва Тожикистон ўртасида дўстлик, яхши қўшничилик ва ҳар томонлама ҳамкорлик муносабатларини янада ривожлантириш ва мустаҳкамлаш борасида интилишлари қатъий эканини таъкидладилар.


Шавкат Мирзиё ўзбекларни Наврўз билан табриклаб, Тошкентда сайлларда иштирок этишдан ташқари, Россия ва Ҳиндистон президлентлари билан табрик алмашибди. Бош вазир қаерда? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n01:16 - Шавкат Мирзиё ўзбекларни Наврўз билан табриклаб, Тошкентда сайлларда иштирок этишдан ташқари, Россия ва Ҳиндистон президлентлари билан табрик алмашибди. Бош вазир қаерда?\nКеча Ўзбекистон Президентининг ҳаммани Наврўз байрами билан табриклаши - ҳамма давлат раҳбарларининг турли байрамлар арафасида қиладиган вазифаларидандир. Табиий, ҳар қандай байрам табрикларида бўлгани каби, Шавкат Мирзиёнинг табриги ҳам баландпарвоз гаплардан иборат. У бечора нима ҳам қилсин, бундай байрам арафисида ўзбек профессорлари ва ҳатто сенторлари ўзи ҳукуматга раҳбарлик қилган йиллари қозоқ дворникларидан кам маош оладиган ҳолга тушганларини айтолмайдику. Лекин, шу йўналишда бир нарсалар қилиш ниятида эканлигини кўрсатувчи сигналлар берса ёмон бўлмасди.\nШавкат Мирзиё кеча Наврўз байрами муносабати биланТошкентда ўтказилган сайллардан бир нечтасида қатнашигани ҳам хабар қилинмоқда. Президент Тошкент шаҳридаги сайлда шаҳар ҳокими билан бирга бўлиши керак эди. Аммо, Раҳмонбек Усмонов расмда кўринмайди, кўринганлар кимлиги айтилмайди. Бош вазир Абдулла Арипов бу лавозимга ўтиргандан кейин йўқ бўлиб кетгани ҳам ҳаммага маълум. Бунинг ҳайрон қоладиган жойи йўқ, Шавкат Мирзиё ҳам Бош вазирлигида умуман кўринмасди.\nКеча Шавкат Мирзиё Ҳиндистон ва Россия президентлари билан ўзаро дипломатик алоқалар ўрнатилишининг 25 йиллиги муносабати билан табрик алмашибди. У Владимр Путинга ёзган табрик хатида Россия Ўзбекистоннинг йирик савдо ва инвестициявий ҳамкори эканлигини тилга олибди. Аммо, Ўзбекистондек давлат бюджетининг катта қисми Россияда ишлаётган ўзбекистонлик мардикорлардан келаётгани бундан ҳам муҳимлигини эсламабди. Тўғри қилган, чунки, у мардикорлар – Шавкат Мирзиёнинг ҳаромий отаси Ислом Карим айтгандек – дангасалар-ку.


Ўзбекистонда коронавирус беморлари 263 нафарга етди » Muzlik.uz - O‘zbekiston yangiliklari\nАйни вақтгача Ўзбекистонда коронавирус инфекцияси аниқланган ҳолатлар сони 22 тага ошиб, 263 нафарни ташкил этмоқда. Бу ҳақда Соғлиқни сақлаш вазирилиги хабар берди. Ушбу ҳолатларнинг 25 тасида беморлар тўлиқ соғайган бўлса, 2 тасида ҳаётдан кўз юмган. Эслатиб ўтамиз, бундан аввалроқ 4 апрель соат 10:00 ҳолатида Ўзбекистонда коронавирус инфекцияси тасдиқланган шахслар сони 14 кишига ошиб, умумий 241 нафарга етгани хабар қилинган эди. Шундай қилиб, ҳозиргача бир кунлик ўсиш 36 тани ташкил этмоқда.